title: Vähittäiskauppa

text: Myymälän koon mukaan voidaan samankaltaista tuotevalikoimaa tarjoavat myymälätyypit jakaa esimerkiksi lähikaupoiksi (alle 400 m), supermarketeiksi (400–2500 m) ja hypermarketeiksi (yli 2 500 m).


title: Vähittäiskauppa

text: Maailman 10 suurinta vähittäiskauppa-alan yritystä liikevaihdolla mitattuna vuonna 2011 olivat:


title: Vähittäiskauppa

text: Suomen S-ryhmä oli maailman suuruustilastossa vuoden 2013 paikkeilla sijalla 78 ja Kesko sijalla 112.


title: Vähittäiskauppa

text: Vähittäiskauppa työllistää noin 123 000 suomalaista. Suomen vähittäiskauppa on Euroopan keskittyneintä erityisesti päivittäistavarakaupan osalta: valtaosa ruoasta ostetaan Keskon tai S-ryhmän kaupoista. Kun muissa euromaissa kolmen suurimman vähittäiskauppaketjun yhteinen markkinaosuus on keskimäärin 44 %, Suomessa kaksi suurinta hallitsee markkinoista noin 80 prosenttia. Helsingin yliopiston taloustieteen professori Vesa Kanniaisen mukaan tämä on omiaan vähentämään kilpailua ja mahdollistamaan muita maita korkeammat hinnat. Euroopan komission tutkimuksen mukaan vähittäiskaupan keskittyminen väheni 16 jäsenmaassa ja kasvoi 10 jäsenmaassa aikavälillä 2004–2012, ja tuona aikana Suomen vähittäiskauppa nousi kolmannelta tilalta vertailumaiden keskittyneimmäksi.


title: Vähittäiskauppa

text: Vuonna 2013 Suomen päivittäistavarakaupan ryhmittymien päivittäistavaroiden kokonaismyynti oli 16,55 miljardia euroa (sis. alv).


title: Vähittäiskauppa

text: Verkkokaupan koko vähittäiskaupan tuotteilla oli vuonna 2013 Suomessa 3,4 miljardia euroa.


title: Vähittäiskauppa

text: Vähittäiskaupan eniten myyty tuoteryhmä Suomessa vuonna 2012 olivat elintarvikkeet 35 prosentin osuudella koko vähittäiskaupan liikevaihdosta. Toiseksi suurin ryhmä Tilastokeskuksen luokituksen mukaan oli vaatteiden, farmaseuttisten ja lääkinnällisten tuotteiden, hygieniavalmisteiden, kukkien ja muiden kasvien, lemmikkieläinten ja lemmikkieläinten ruoan vähittäiskauppa, yhteisosuudeltaan runsaat 21 prosenttia.


title: Vähittäiskauppa

text: Suomen vähittäiskaupan varhaishistoriasta katso esimerkiksi artikkeli Maakauppa.


title: Vähittäiskauppa

text: 1930-luvulla vähittäiskauppayrityksiä oli verotilastoista pääteltynä Suomessa noin 22 500, joista valtaosa kaupungeissa ja noin 10 000 maaseudulla. Niistä etenkin osuuskaupoilla oli useita sivuliikkeitä, ja toimipisteiden määräksi tuolloin arvioidaan noin 30 000. Kaupungissa yleisin myymälätyyppi oli "siirtomaatavarakauppa", jossa myytiin kuivia muttei tuoreita elintarvikkeita. Jälkimmäisiä varten oli omat pienet erikoisliikkeensä, kuten maito- ja lihakaupat ja leipomomyymälät. Myös muiden alojen erikoisliikkeet, kuten tekstiilituotteiden kaupat, kemikaliot ja lyhyttavaraliikkeet, sijaitsivat valtaosin kaupungeissa. Maaseudun tyypillisin ostopaikka oli "sekatavarakauppa", jossa myytiin kaikenlaista kuivista elintarvikkeista käyttö- ja rautatavaroihin, jopa rakennustarvikkeisiin. Tuoreet elintarvikkeet saatiin omasta tai naapurin omavaraistaloudesta tai läheisiltä maatiloilta. Yleisimpiä maaseudun erikoisliikkeitä olivat apteekit ja kirjakaupat.


title: Vähittäiskauppa

text: 1950-luvulla suomalaista vähittäiskauppaa koetteli suuri rakennemuutos sitä mukaa kun säännöstelystä vapauduttiin ja kauppa alkoi taas käydä. Myynnin vilkastumisen myötä myös kilpailu koveni, ja kustannuksia alettiin karsia kasvattamalla myymälöiden kokoa ja luopumalla pienimmistä toimipisteistä. Päivittäistavarakauppa kokeili valintamyymälöitä jo 1950-luvulla, mutta niiden aika koitti varsinaisesti vasta 1960-luvulla, kun elintarviketeollisuus alkoi pakata tuotteitaan kuluttajakokoisiin vähittäispakkauksiin ja väestöä muutti suurin joukoin maaseudulta kaupunkeihin ja niiden lähiöihin. Maaseudulla kyläkauppoja alettiin 1960-luvulla korvata myymäläautoilla.


title: Vähittäiskauppa

text: Tekstiilituotteiden kysyntä kasvoi 1950-luvulla yllättävän vähän verrattuna muuhun kulutuskysyntään, jolloin kangas- ja vaatekaupoilla meni huonosti ja lyhyttavarakaupat katosivat kokonaan. 1950-luvun lopulta alkaen etenkin SOK ja E-liike alkoivat panostaa tavarataloihin, joista tuli etenkin valmisvaatteiden ja jalkineiden suosituimpia ostopaikkoja. Vuonna 1964 tavarataloja oli 166 ja vuonna 1970 lähes 260.


title: Vähittäiskauppa

text: Vähittäiskaupan keskittyminen ja toimipaikkojen väheneminen alkoi nopeutua 1960-luvun lopulla. Vuonna 1968 Suomessa oli kaikkien aikojen suurin määrä vähittäiskauppoja, noin 40 500 myymälää. Vähenevän kysynnän toimialojen lisäksi toimipaikkojen määrä alkoi sen jälkeen vähetä nopeasti myös kasvavilla aloilla, kuten autokaupassa ja huoltamotoiminnassa. Super- ja hypermarketit ja muut autoistumisen myötä syntyneet suurmyymälät vähensivät pienten vähittäisliikkeiden määrää läpi 1970-luvun, kunnes 1980-luvulla pieniä erikoisliikkeitä alkoi taas tulla lisää etenkin kaupunkeihin. Kaupan keskittyminen, ketjuuntuminen ja itsepalvelukulttuuri ovat menneet Suomessa pidemmälle kuin juuri missään muussa maassa.


title: Doris Lessing

text: Doris May Lessing (o.s. " Tayler"; 22. lokakuuta 1919 Kermānšāh, Persia – 17. marraskuuta 2013 Lontoo) oli brittiläinen kirjailija. Hänelle myönnettiin Nobelin kirjallisuuspalkinto vuonna 2007.


title: Doris Lessing

text: Lessing aloitti kirjoittamisen asuessaan nuorena Etelä-Rhodesiassa, mutta julkaisi ensimmäisen teoksensa ja ryhtyi päätoimiseksi kirjailijaksi vasta muutettuaan Englantiin 1949. Lessingin kirjat ovat hyvin omaelämäkerrallisia, ja monet niistä kumpuavat hänen kokemuksistaan Afrikassa. Romaani "Hyvä terroristi" ("The Good Terrorist", 1985) on saanut useita palkintoja. Monet kriitikot ovat pitäneet osittain omaelämäkerrallista sarjaa "Väkivallan lapset" ("Children of Violence") hänen merkittävimpinä teoksinaan.


title: Doris Lessing

text: Lessingin molemmat vanhemmat olivat kotoisin Britanniasta. Äiti oli sairaanhoitaja ja ensimmäisessä maailmansodassa vammautunut isä työskenteli Persian keisarillisessa pankissa. Lisäksi perheeseen kuului Harry-veli. Perhe muutti 1925 Persiasta Etelä-Rhodesiaan (nyk. Zimbabwe). Heidät oli houkutellut sinne lupaus maissinviljelyllä rikastumisesta, mutta todellisuudessa kaikki ei käynytkään helposti. Varsinkin perheen isän oli vaikea sopeutua.


title: Doris Lessing

text: Lessing kävi aluksi katolista luostarikoulua. Sen jälkeen hän jatkoi jonkin aikaa koulua pääkaupungissa Salisburyssä (nyk. Harare), mutta keskeytti melko pian. Hänen virallinen koulutuksensa päättyi hänen ollessaan 13-vuotias.


title: Doris Lessing

text: Nuori Lessing pakeni usein todellisuutta Lontoosta lähetettyihin kirjoihin. Aluksi hän luki Walter Scottia, Charles Dickensiä, Robert Louis Stevensonia ja Rudyard Kiplingiä. Myöhemmin hän löysi D. H. Lawrencen, Tolstoin, Stendhalin ja Dostojevskin.


title: Doris Lessing

text: Lessing muutti pois kotoa 15-vuotiaana ja sai töitä lastenhoitajana. Työnantajaltaan hän sai luettavakseen politiikan ja sosiologian kirjoja. Työnantajan langosta tuli hänen kosijansa. Siihen aikaan Lessing kirjoitti myös tarinoita ja sai kaksi niistä myydyksi eteläafrikkalaisiin lehtiin.


title: Doris Lessing

text: Vuonna 1937 Lessing muutti Salisburyyn ja työskenteli siellä vuoden puhelinvaihteessa. Hän avioitui 19-vuotiaana Frank Wisdomin kanssa, ja he saivat kaksi lasta. Muutaman vuoden kuluttua Lessing jätti perheensä ahdistuneena, mutta jäi kuitenkin Salisburyyn. Pian hän löysi samanhenkisiä ystäviä Left Book Clubista. Ryhmän jäsenet olivat kommunisteja, jotka Lessingin tavoin lukivat paljon. Ryhmän keskeisiä hahmoja oli Gottfried Lessing, jonka kanssa hän avioitui pian liittymisensä jälkeen. Pariskunta sai pojan. Ryhmän toimintaan pettyneenä Lessing kuitenkin jätti sen vuonna 1954.


title: Doris Lessing

text: Lessing muutti poikansa kanssa Lontooseen 1949. Samana vuonna hän julkaisi Englannissa ensimmäisen kirjansa "Ruoho laulaa" ("The Grass Is Singing") ja ryhtyi päätoimiseksi kirjailijaksi. Esikoisteos sijoittuu Rhodesiaan ja kertoo valkoisesta viljelijäpariskunnasta ja heidän afrikkalaisesta palvelijastaan. Vuosina 1952–1969 ilmestynyt viiden romaanin sarja "Väkivallan lapset" kertoo Martha Questista, joka varttuu eteläisessä Afrikassa ja asettuu Englantiin. Naiskirjailijasta kertova "Kultainen muistikirja" ("The Golden Notebook", 1962) kuuluu Lessingin luetuimpiin teoksiin. Hän julkaisi myös novellikokoelmia.


title: Doris Lessing

text: 1970-luvun lopulla Lessing siirtyi kirjoittamaan tieteiskirjallisuutta ja syntyi viisiosainen teossarjalla "". "Viides lapsi" (1988) on suorastaan kauhuromaani. 2000-luvulla Lessing kirjoitti siihen jatko-osan "Ben, in the World". Myöhäistuotantoon kuuluu myös osittain omaelämäkerrallisen romaani "Sweetest Dream" sekä esseekokoelma "Time Bites".


title: Doris Lessing

text: Lessing kieltäytyi aatelisarvosta, mutta otti vuonna 1999 vastaan Kunniaritarien ritarikunnan jäsenyyden. Lisäksi hänet palkittiin Brittiläisen imperiumin ritarikunnan upseeriristillä, mutta hän kieltäytyi siitäkin.


title: Doris Lessing

text: Lessingin teokset ovat hyvin omaelämäkerrallisia, ja monet niistä kumpuavat hänen kokemuksistaan Afrikassa. Hän käsittelee kirjoissaan muun muassa politiikkaa, sosiaalisia suhteita, kulttuurien yhteentörmäystä, rotusyrjintää ja rotujen eriarvoisuutta, ”kamppailua vastakkaisten elementtien lomassa omana yksilöllisenä persoonallisuutena” sekä konfliktia ”invidualistisen omantunnon ja kollektiivisen hyvän” välillä. Monet ovat pitäneet Lessingiä feministisenä kirjailijana – etenkin "Kultainen muistikirja" on haluttu tulkita tässä valossa – mutta Lessing ei itse mieltynyt tällaiseen tulkintaan. Lessing myös kritisoi lausunnoissaan feministien saavutuksia naisen todellisen aseman parantamisessa.


title: Doris Lessing

text: Lessingin siirtyminen tieteiskirjallisuuteen herätti kriittisiä reaktioita, mutta Lessing itse piti tieteiskirjallisuutta mainiona tapana tuoda esille yhteiskunnallisia kysymyksiä. Hän ilmaisi kyynisen kantansa sivilisaation tulevaisuuteen ja uskoi nykyisen yhteiskunnan pyyhkiytyvän pois uuden jääkauden tai jonkin vastaavan ilmiön myötä. Yhteiskunnan romahdus on yksi Lessingin tuotannossa esiintyvä teema.


title: Doris Lessing

text: Ruotsin akatemian Nobel-palkintoperusteluissa todetaan, että Lessing palkittiin ”naisten tuntojen vahvana eeppisenä kuvaajana, joka on tarkastellut pirstoutunutta sivilisaatiota skeptisesti, kiihkeästi ja näkemyksellisesti”. Toukokuussa 2008 BBC:lle antamassaan lausunnossa Lessing piti Nobel-palkinnon saamista kirottuna onnettomuutena. Hän sanoo lopettaneensa kirjoittamisen palkinnon saatuaan, sillä suurin osa ajasta meni haastatteluihin ja valokuvauksiin.


title: Doris Lessing

text: Lessingilta on suomennettu 25 teosta. Ensimmäinen suomennos ilmestyi vuonna 1968, vuonna 2010 omaelämäkerran toinen osa.


title: Väkivallan lapset

text: Väkivallan lapset on Doris Lessingin viisiosainen kirjasarja.


title: Väkivallan lapset

text: 1. Parempien ihmisten lapsi (1977) / Martha Quest (1952)


title: Väkivallan lapset

text: 2. Hyviin naimisiin (1979) / A Proper Marriage (1954)


title: Väkivallan lapset

text: 3. Myrskyn varjossa (1980) / A Ripple from the Storm (1958)


title: Väkivallan lapset

text: 4. Lumous haihtuu (1982) / Landlocked (1965)


title: Väkivallan lapset

text: 5. Muutoksen aika (1986) / The Four-Gated City (1969)


title: Väkivallan lapset

text: Lea Toivola: "Äiti, onko minun vielä tanssittava?" Doris Lessingin Väkivallan lapset -sarja. Kanava 6/2009.


title: İ

text: İ (i) on turkkilaisessa aakkostossa esiintyvä latinalaisiin kirjaimiin kuuluva I-kirjaimen variantti, johon on lisätty yläpuolinen piste isoon kirjaimeen pienen kirjaimen tapaan. Kirjainta käytetään turkissa, azerissa, krimintataarissa ja tataarissa.


title: İ

text: Ääntämykseltään kirjain on etinen, suppea, lavea vokaali () ja vastaa näin muun muassa suomen /i/-äännettä. Turkkilaisessa aakkostossa esiintyy myös vastaava pisteetön kirjain I eli ı, joka on ääntämykseltään takainen, suppea, lavea vokaali ()


title: İ

text: Esimerkiksi Istanbulin turkinkielinen nimi on "İstanbul".


title: Canopus Argossa: arkisto

text: Canopus Argossa: arkisto on Doris Lessingin viisiosainen kirjasarja. Sarjan englanninkielinen nimi on "Canopus In Argos: Archives".


title: Canopus Argossa: arkisto

text: Sarjan teokset ovat itsenäisiä romaaneja eikä niitä ole välttämätöntä lukea järjestyksessä. Sarja on tyyliltään vakavamielistä science fictionia.


title: Scott Adams

text: Scott Adams (s. 8. kesäkuuta 1957 Windham, New York) on yhdysvaltalainen sarjakuvapiirtäjä ja kirjailija. Erityisesti Adams tunnetaan Dilbert-sarjakuvan luojana.


title: Scott Adams

text: Adams on suorittanut alemman korkeakoulututkinnon taloustieteissä Hartwick Collegessa vuonna 1979 ja MBA-tutkinnon Kalifornian yliopiston Haas School of Businessissa. Vuosina 1979–1986 Adams työskenteli läheisesti tietoliikenne-insinöörien kanssa Crocker National Bankissa ja vuosina 1986–1995 Pacific Bell -puhelinyhtiössä. Adams käyttää näitä kokemuksia laatiessaan Dilbert-sarjakuvaa.


title: Scott Adams

text: Adams on kärsinyt kahdenlaisesta dystoniasta. Jo vuonna 1992 ensimmäisen kerran oireilleen kirjoittajankrampin vuoksi hän siirtyi vuonna 2005 piirtämään piirustuslaudan avulla. Alkuvuodesta 2005 Adams menetti normaalin puhekykynsä spasmodisen dysfonian puhjettua. Kesällä 2008 hänet leikattiin Los Angelesissa vaivan korjaamiseksi.


title: Windham

text: Windham on kunta Greene Countyn piirikunnassa New Yorkin osavaltiossa Yhdysvalloissa. Windhamissa on vuoden 2000 väestölaskennan mukaan 1 660 asukasta. Valtaosa kaupungin väestöstä on valkoihoisia, vain alle 2 prosenttia väestöstä kuuluu etnisiin vähemmistöihin.


title: Windham

text: Windhamin alue asutettiin ensimmäisen kerran noin vuonna 1790. Itse kunta irrotettiin itsenäiseksi Woodstockin kunnasta vuonna 1798. Windhamista on myöhemmin irrotettu useita muita kuntia omiksi, itsenäisiksi kokonaisuuksiksi.


title: Windham

text: Kaupungin merkittävin matkailukohde ja samalla merkittävä tulonlähde on Windham Mountain Ski Resort -hiihtokeskus.


title: Sykloheksaani

text: Sykloheksaani on kuuden hiiliatomin muodostama rengasrakenteinen sykloalkaani, josta käytetään myös nimiä "heksahydrobentseeni" ja "heksametyleeni".


title: Sykloheksaani

text: 25 °C ja 1 atm oloissa sukloheksaanin taitekerroin on 1.4235, leimahduspiste –20 °C, itsesyttymislämpötila 245 °C ja liukoisuus veteen 0.058 g per kg HO.


title: Sykloheksaani

text:
Jokaisesta tuolimuotoisen sykloheksaanin konformaation hiiliatomista lähtee kaksi sidosta vetyatomeihin. Nämä jaetaan aksiaalisiin (pystyakselin suuntaisiin) ja ekvatoriaalisiin (vaakatasoisiin) sidoksiin. Nimet pätevät myös muihin sykloheksaaniin liittyneihin atomeihin/atomiryhmiin eli substituentteihin.
Sykloheksaanin tuolikonformaatiossa C-H – sidokset ovat joko renkaan tasoa vasten kohtisuorassa (aksiaalisia) tai tason suunnassa (ekvatoriaalisia). Kuudesta aksiaalisesta sidoksesta kolme suuntautuu ylöspäin ja kolme alaspäin. Vastaavasti ekvatoriaaliset sidokset suuntautuvat alaspäin olevasta kulmasta viistosti ylöspäin tai ylöspäin olevasta kulmasta viistosti alaspäin.
Yleisin konformaatio sykloheksaanilla on tuoli. Se voi läpikäydä rengaskäännöksen, jossa sykloheksaanin aksiaaliset sidokset muuttuvat ekvatoriaalisiksi ja päinvastoin (kuva alla). Käännös on tasapainoreaktio, joka se esitetään kaksoisnuolin (⇌).
Rengaskäännös voi tapahtua hyvin ilman venemuotoa, mutta muut konformaatiot ovat täysin välttämättömiä.


title: Sykloheksaani

text: Sykloheksaanin hiiliatomit ovat sp hybridisoituneet. Siksi ne pyrkivät tetraedrimuotoon, jossa kaikki atomien väliset sidoskulmat ovat noin 109.5° – kulmasta poikkeaminen aiheuttaa rengasjännitystä. Tuoli on sykloheksaanin vakain konformaatio ja sen hiilet ovat teoriassa tetraedrisiä eikä renkaassa ole rengasjännitystä. Todellisuudessa rengasjännitystä on hieman koska tuoli on litistynyt ihannekulmatilanteesta ja hiilten väliset sidoskulmat ovat noin 111.5°. Litistyminen johtuu siitä, että isot hiilet vievät toisiltaan (steerisesti) enemmän tilaa kuin pienet vedyt – vastaavasti hiili-vety ja vety-vety sidoskulmat ovat pienempiä. Rakenne pyrkii tilanteeseen, jossa steeristen vaikutusten ja rengasjännityksen yhteisvaikutus on pienin ja rakenne on mahdollisimman pienienerginen (katso Konformaatio#Rengasjännitys). Rengaskäännökseen tarvittava energia on pieni, 43 kilojoulea per mooli (kJ/mol), joten sitä tapahtuu jatkuvasti ja nopeasti jo huoneenlämpötilassa.


title: Sykloheksaani

text: Sykloheksaanin konformaatioista vakaimmat ovat diastereomeereihin kuuluvia konformeerejä, jotka ovat tuoli ja kierrevene (kuvaaja alla). Kierrevene voidaan myös luokitella rengaskäännöksen välimuodoksi. Vene ja puolituoli ovat siirtymätiloja.


title: Sykloheksaani

text: Veneellä ei juuri ole rengasjännitystä, mutta sillä on rakenteen päiden aiheuttamaa steeristä jännitystä ja erityisesti "torsionaalista jännitystä", joka johtuu hyperkonjugaation vähäisyydestä suhteessa matalaenergisempiin muotoihin (katso Konformaatio#Renkaiden hyperkonjugaatio ja muut vaikutukset). Siksi vene on epävakaampi kuin tuoli. Kuten kuvaajasta yllä näkyy, puolituolin kokonaisenergia suurin kaikista sykloheksaanin konformaatioista ja siksi se on vähiten suotuisa. Vääntynyt vene on hieman venekonformaatiota vakaampi.


title: Sykloheksaani

text: Yksi- eli monosubstituenttisen sykloheksaanin substituentin eli siihen liittyneen atomin/atomiryhmän (jokin muu kuin vety) ollessa aksiaalisesti, hylkivät substituoidun sykloheksaanin aksiaaliset vetyatomit liittynyttä substituenttia – siksi monosubstitituoitu sykloheksaani on lähinnä konformaatiossa, jossa substituentti on ekvatoriaalisesti.


title: Sykloheksaani

text: Rengaskäännösilmiön painottuneisuus substituentin ekvatoriaaliseen muotoon riippuu erityisesti substituentin koosta, mutta myös muista ominaisuuksista. Metyylisykloheksaanissa energiaero aksiaalisen ja ekvatoriaalisen muodon välillä on 7.3 kJ/mol, ja aksiaalinen muoto on 19 kertaa yleisempi kuin ekvatoriaalinen. "tert"-Butyylisykloheksaanissa ero on jo yli 20 kJ/mol ja ekvatoriaalinen on yli 3 000 kertaa yleisempi. Alla on "tert"-butyylisykloheksaanin rakenne. Vedyt hiilissä 5 ja 3 hylkivät "tert"-butyyliryhmää (vihreä, ympyröity), ja tasapaino on voimakkaasti ekvatoriaalisen muodon suuntaan:


title: Sykloheksaani

text: Edeltävän kaltaisen ekvatoriaalisuotuisuuden vuoksi monosubstituenttisen tuolimuotoisen sykloheksaanin substituentti merkitään yleisesti ekvatoriaaliseksi ja jos substituentteja on monta, on vakain muoto se, jossa suurin substituentti on ekvatoriaalinen.


title: Sykloheksaani

text: Sykloheksaania valmistetaan pääasiallisesti vedyttämällä bentseeniä. Tämä reaktio tapahtuu joko kaasu- tai nestefaasissa ja tyypillisiä katalyyttejä ovat nikkeli, platina ja palladium. Raaka-aineesta on poistettava hiilimonoksidi ja vetysulfidi, sillä nämä ovat katalyyttimyrkkyjä prosessissa. Sykloheksaania esiintyy myös maaöljyssä, jossa sen pitoisuus vaihtelee. Korkeita sykloheksaanipitoisuuksia esiintyy muun muassa nigerialaisessa ja venezuelalaisella öljyssä, kun taas sitä on vähän Lähi-Idän öljyesiintymissä.


title: Sykloheksaani

text: Suurin osa tuotetusta sykloheksaanista hapetetaan koboltti- tai boorihappokatalyyttien avulla sykloheksanoliksi tai sykloheksanoniksi, joita käytetään edelleen adipiinihapon ja kaprolaktaamin valmistukseen. Sykloheksaania voidaan lisätä myös polttoaineeseen tai käyttää eteenin valmistukseen tai laimentimena polymeerisynteeseissä. Sykloheksaanin liuotinominaisuudet ovat hyvät ja bentseenin kaltaiset, mutta se ei ole yhtä myrkyllistä kuin bentseeni. Liuottimena sitä usein käytetään seoksena muiden hiilivetyjen kanssa.


title: Lord Randall

text: ”Lord Randall” on alun perin todennäköisesti skotlantilainen balladi, josta on löydetty muunnelmia ympäri Eurooppaa. Eri versiot eroavat toisistaan sanoitukseltaan, ja myös päähenkilön nimi vaihtelee, mutta perusasetelma on yleensä sama: päähenkilö myrkytetään, ja yleensä myrkyttäjä on hänen rakastajattarensa.


title: Lord Randall

text: ”Lord Randall” on vain yksi monista nimistä, jolla laulu tunnetaan. Muita nimiä ovat ”Lord Rendal”, ”Lord Ronald”, ”Jimmy Randal”, ”Jimmy Randolph”, ”Jimmy Ransome”, ”The Croodlin Doo”, ”King Henry”, ”My Son” ja ”Tiranti, my love”. Myös laulu nimeltä ”Billy Boy” perustuu siihen. Saksankielinen muunnelma laulusta on nimeltään ”Grossmutter-Schlangenkoechin”, ja myös Italiasta, Hollannista, Tanskasta, Ruotsista, Unkarista ja Islannista on löydetty muunnelmia.


title: Lord Randall

text: Walter Scott ehdotti, että laulu kertoisi Morayn jaarlin Thomas Randolphin kuolemasta. Häntä pidetään Robert I Brucen veljenpoikana, joskaan siitä ei ole varmoja todisteita. Thomas Randolph kuoli 1332 Mussellburoughissa samaan aikaan kun maata uhkasi Englannin armeijan hyökkäys. Uskomuksen mukaan Randolphin rakastajatar olisi ollut englantilainen vakooja, joka murhasi hänet myrkyttämällä.


title: Lord Randall

text: Bob Dylan lainasi laulun sanoituksen rakenteen vuonna 1963 julkaistuun ”A Hard Rain’s A-Gonna Fall” -kappaleeseensa.


title: Lord Randall

text: Laulun sanoituksesta on monia versioita, alla on yksi niistä.


title: Ylikylä (Kempele)

text: Ylikylä on Kempeleen kunnan suuralue. Alue sijaitsee noin 2 kilometriä kunnan keskustaajamasta kaakkoon. Ylikylään kuuluvat Eteläkeskus Zeppelinin alue, Honkasen, Kokkokankaan, Haapamaan ja Metsärinteen asuinalueet sekä osa Ketolanperän maatalouskylää.


title: Ylikylä (Kempele)

text: Suuralueen rakennukset koostuvat omakoti-, rivi- ja kerrostaloista. Alueella sijaitsee Ylikylän yhtenäiskoulu.


title: Lämmönsiirrin

text: Lämmönsiirrin eli lämmönvaihdin on energiatekniikan komponentti, jolla lämpöenergiaa siirretään eri lämpötilassa olevien fluidien välillä.


title: Lämmönsiirrin

text: Useimmissa lämmönsiirtimissä lämpö siirtyy ilman, että fluidit sekoittuvat keskenään, eli johtumalla tai lämpösäteilyllä. Sen sijaan konvektiolla tapahtuvaan lämmönsiirtoon ei tarvita mitään erityistä lämmönsiirrintä vaan lämpö siirtyy aineen mukana.


title: Lämmönsiirrin

text: Lämmönsiirtimessä ei useimmiten ole liikkuvia osia, poikkeuksena ovat pyörivät lämmönsiirtimet kuten rekuperaattori. Lämmönsiirrin rakentuu lämmönsiirrinelementistä sekä fluidit erottavista säiliöistä tai putkista. Lämmönsiirrinelementin läpi lämpö siirtyy fluidista toiseen yleensä johtumalla.


title: Syklopentaani

text: Syklopentaani (CH) on viiden hiiliatomin muodostama rengasrakenteinen sykloalkaani. Se on normaaliolosuhteissa olomuodoltaan veteen liukenematon väritön neste. Syklopentaanin leimahduspiste on - 37 °C, itsesyttymislämpötila 361 °C ja CAS-numero 287-92-3.


title: Syklopentaani

text: Yksi syklopentaanin hiiliatomeista poikkeaa neljän muun muodostamasta tasosta ja sen suosituin konformaatio on niin kutsuttu kirjekuorikonformaatio Hiilirakenteen vääntyminen johtuu torsionaalisesta jännityksestä – tasomaisella syklopentaanilla ei olisi kulmajännitystä, aivan kuten Adolf von Baeyer oli ennustanut, mutta sillä olisi suuresti torsionaalista jännitystä. Syklopentaanin pysyvin muoto on torsionaalisen jännityksen pienentämiseksi hieman kulmajännittynyt. Kokonaisuudessaan syklopentaanin rengasjännitys 26,0kJ/mol on selvästi pienempi kuin esimerkiksi syklobutaanilla (110,4kJ/mol). Toinen syklopentaanin konformaatioista on niin kutsuttu puolituolikonformaatio. Nämä konformaatiot muuttuvat jatkuvasti toisikseen niin kutsutun pseudorotaation kautta. Tähän vaadittava aktivoitumisenergia on alle 2 kcal/mol.


title: Syklopentaani

text: Syklopentaania esiintyy pieniä määriä maaöljyssä. Sitä muodostuu myös sivutuotteena hiilivetyjen krakkauksen yhteydessä ja vedytettäessä syklopentadieeniä tai syklopenteeniä. Myös syklopentanonin pelkistystä voidaan käyttää. Syklopentaanilla ei juuri ole käyttöä ja se muunnetaankin sykloheksaaniksi ja sykloheksaanin johdannaisiksi katalyyttisesti.


title: Sarkkiranta

text: Sarkkiranta on Kempeleessä sijaitseva asutusalue. Se rajoittuu idässä Santamäkeen, etelässä Niittyrantaan, lännessä Oulun kaupungin puolelle Lettoon ja pohjoisessa seututielle 816 ja Kirkonseutuun. Alue on nimetty tunnetun Sarkkisen kirkonrakentajasuvun mukaan.


title: Sarkkiranta

text: Alueella sijaitsee Kempeleen urheilukeskus, josta löytyy muun muassa yleisurheilukenttä, pesäpallostadion, 2 jalkapallokenttää, 3 tenniskenttää, jääkiekkokaukalo ja hyppyrimäen vanha kumpu. Sarkkirannassa sijaitsee myös Kempeleen vesitorni.


title: Scott Weiland

text: Scott Richard Weiland (ent. Kline; 27. lokakuuta 1967 San José, Kalifornia – 3. joulukuuta 2015 Bloomington, Minnesota) oli yhdysvaltalainen muusikko, sanoittaja ja laulaja. Hän oli Stone Temple Pilots -yhtyeen laulaja. Yhtyeen pitäessä taukoa vuosina 2004–2008 hän oli Velvet Revolver -yhtyeen laulaja. Hänet erotettiin Velvet Revolverista keväällä 2008 huumeidenkäytön ja arvaamattoman lavakäyttäytymisen vuoksi. Weiland löydettiin kuolleena keikkabussistaan Minnesotassa 3. joulukuuta 2015. Kuolinsyyksi todettiin alkoholin sekä erilaisten huumeiden kuten kokaiinin ja ekstaasin yliannostus.


title: Feeder

text: Feeder on Lontoossa vuonna 1992 perustettu rock-yhtye.


title: Feeder

text: Feederin ensimmäinen levyjulkaisu oli "Two Colours" (1995), EP, jota tehtiin 1 500 kappaletta. Sitä seurasi "Swim" vuonna 1996. Yhtyeen ensimmäinen täysimittainen studioalbumi oli toukokuussa 1997 julkaistu "Polythene", joka pääsi ilmestymisvuonnaan MetalHammer-lehden julkaiseman 20 parhaan albumin listalla ykköseksi.


title: Feeder

text: Feederin kuusi ensimmäistä studioalbumia julkaistiin Echo Recordsin kautta, minkä jälkeen yhtye perusti oman levy-yhtiönsä Big Teeth Musicin. Yhtyeen alkuperäinen rumpali Jon Lee teki itsemurhan vuonna 2002, jolloin hänet korvasi Mark Richardson. Richardson jatkoi yhtyeessä vuoteen 2009, jolloin palasi aiempaan yhtyeeseensä Skunk Anansieen. Hänen tilanneen yhtyeen rumpaliksi tuli Karl Brazil.


title: Feeder

text: Feeder esiintyi heinäkuussa 2005 Live 8 -hyväntekeväisyyskonsertissa Edinburghissa.


title: Mount Sisu

text: Mount Sisu on vuori Antarktiksella. Veikka Gustafsson ja Patrick Degerman tekivät ensinousun vuorelle vuoden 1997 lopussa ja nimesivät sen (epävirallisesti).


title: Mount Sisu

text: Gustafsson ja Degerman jättivät nimiehdotuksen hyväksyttäviksi kolmeen kansainväliseen yhteisöön, jotka ovat National Geographic Society, Yhdysvaltain geologian tutkimuskeskus ja Adventure Networks International. Nimeä ei ole hyväksynyt ainakaan U. S. Geological Survey, koska sitä ei löydy GNIS-järjestelmästä. Nimeämiskäytäntönsä mukaan U. S. Geological Survey nimeää ensisijaisesti paikkoja Etelämantereeseen liittyvien löytöretkeilijöiden, tiedemiesten ja muiden henkilöiden mukaan mutta hyväksyy myös muita kuin henkilönimiä, jos nimi liittyy jotenkin merkittävästi Etelämantereeseen (esimerkiksi tapahtumat, laivat, tieteelliset järjestöt).


title: Mount Sisu

text: Vuori sijaitsee Ellsworth-vuoristossa, jossa sijaitsee myös Antarktiksen korkein huippu Vinsonin massiivi. Noin 4 300 metriä korkean Mount Sisun viereisiä vuoria ovat Mount Bentley ja Mount Anderson Kuinka saada LIMA:n sivulla vuorenhuippu näkyviin:


title: Tonavan suisto

text: Tonavan suisto (, ) on Euroopan toiseksi suurin suistoalue, pinta-alaltaan 3 446 km². Suisto levittäytyy Tulcean piirikuntaan Romaniassa ja Odessan alueelle Ukrainassa Tonavan virratessa Mustaanmereen. Suisto on parhaiten suojeltu Euroopassa. Suisto kuuluu Unescon maailmanperintöluetteloon ja sen pinta-alasta 2,733 km² on tiukasti suojeltua.


title: Tonavan suisto

text: Romanian kommunistidiktaattori Nicolae Ceaușescu aikoi kuivattaa Tonavan suiston maatalousmaaksi, mutta hankkeen esti Ceauṣescun syökseminen vallasta vuonna 1989.


title: Tonavan suisto

text: Suiston alueella on peräti 1200 erilaista kasvia, 300 lintulajia ja 45 makeanveden kalalajia, suistossa on useita järviä ja soita. Useat lintulajit ympäri maailmaa tulevat lepäämään ja syömään suiston alueelle muuttoaikana.


title: Tonavan suisto

text: Suiston alueella asuu n. 15 000 ihmistä, useimmat heistä saavat elantonsa kalastuksesta.


title: Panssarilaiva

text: Panssarilaiva tarkoittaa panssaroitua laivaa. Panssarilaivalla voidaan viitata myös joihinkin tiettyihin laivoihin.


title: Frankie Laine

text: Frankie Laine (alkujaan Francesco Paulo LoVecchio) (30. maaliskuuta 1913 – 6. helmikuuta 2007) oli yksi 1900-luvun menestyksellisimmistä amerikkalaisista laulajista. Hänet tunnettiin muun muassa televisiosarja "Rawhiden" tunnusmelodian säveltäjänä ja esittäjänä. Kappaleen levytti suomeksi Matti Heinivaho nimellä "Lännentie". Frankie Lainen lempinimiin kuuluivat muun muassa ”Mr. Rhytm” sekä ”Old Man Jazz”.


title: Frankie Laine

text: Lainen ura kesti yli 70 vuotta. Hän oli 1940- ja 1950-lukujen menestyneimpiä laulajia. Laine teki yli 70 albumia, joita myytiin maailmanlaajuisesti noin 250 miljoonaa kappaletta. Hän oli alkujaan jazz-vaikutteinen rhythm and blues -muusikko, mutta laajensi myöhemmin tuotantoaan menestyksekkäästi gospelin, kansanmusiikin, countryn ja rock and rollin pariin.


title: Frankie Laine

text: Laine kuoli 6. helmikuuta 2007 kalifornialaisessa sairaalassa sydänkohtaukseen lonkkaleikkauksen jälkeen.


title: Aarteenmetsästäjä

text: Aarteenmetsästäjä () o kanadalais-ranskalais-brittiläistä yhteistuotantoa oleva televisiosarja, jota tuotettiin vuosina 1999–2002 kolme kautta, yhteensä 66 jaksoa. Kanadassa kuvatun sarjan pääosissa nähdään Tia Carrere ja Christien Anholt. Foxin sihteeriä esittää kahdella ensimmäisellä kaudella Lindy Booth, ja kolmannella kaudella hänen tilallaan on Tanja Reichert.


title: Aarteenmetsästäjä

text: "Aarteenmetsästäjällä" on monia yhtymäkohtia "Tomb Raider" -sarjan peleihin ja elokuviin päähenkilön ulkonäöstä ja sarjan alkuperäisestä nimestä "Relic Hunter" alkaen, joka on käytännössä synonyymi.


title: Aarteenmetsästäjä

text: Suomessa sarjan on esittänyt televisiokanava Nelonen ja TV5.


title: Aarteenmetsästäjä

text: "Aarteenmetsästäjässä" seurataan Indiana Jonesin naispuolista vastinetta, yhdysvaltalaista seikkailija-arkeologi Sydney Foxia, joka matkustelee maailmalla aarteita etsien konservatiivisen brittiläisen kollegansa Nigel Baileyn kanssa. Apua matkoillaan he saavat sihteeriltään Claudialta, joka toimittaa heille tietoja yliopistolta käsin. Yliopisto on kuvitteellinen Trinity College, jossa Fox toimii myös professorina.


title: Aarteenmetsästäjä

text: Kunkin jakson alussa nähdään takauma, jossa jakson aiheena olevaa muinaisesinettä käytetään ennen sen katoamista, varastamista tai piilotusta. Takaumasta siirrytään nykypäivään ja Foxiin ja Baileyyn, joita keräilijä, museon edustaja tai joku muu taho pyytää etsimään nimenomaisen esineen. Useimmissa jaksoissa kaksikko matkustaa ympäri maailmaa jäljittäen aarre-esinettä. Matkoillaan he kohtaavat kilpailevia aarteenetsijöitä, jotka toisinaan antavat tilaisuuden esitellä Foxin osaamista kamppailulajeissa. Lopulta tehtäväksi jää löytää esine ja palauttaa se oikealle omistajalle tai museoon. Kunkin jakson lopuksi Trinity Collegessa kerrotaan mitä reliikille on tapahtunut.


title: Aarteenmetsästäjä

text: "Aarteenmetsästäjän" juonien pohjalle otetaan ripaus aitoa historiaa, joka dramatisoidaan televisiosarjaan sopivaan formaattiin. Sarja esittää historiallisen tutkimuksen ja arkeologian uudessa valossa. Pölyisen toimiston sijaan Fox ja Baily seikkailevat maailmalla ja selviytyvät pahoistakin tilanteista vaarallisia tehtäviä suorittaessaan. Jaksoissa on monesti koomisia tilanteita toiminnan keskellä keventämässä tilannetta. Fox osoittaa pitävänsä puolensa ja selviytyvänsä kiperistä tilanteista, joihin useasti joudutaan. Foxin ja Baileyn välillä ylläpidetään seksuaalista jännitettä, ja vielä lisää mielenkiintoa tuo Foxin ajoittain hyvinkin niukka vaatetus. Foxin ja Baileyn suhde on kuitenkin sarjan juonikuvioissa vain pienenä sivuteemana.


title: ’N Sync

text: ’N Sync (nimi usein myös muodossa *NSYNC) oli viisihenkinen yhdysvaltalainen poikabändi. Ryhmän jäsenistä vahvaan julkisuuteen on jäänyt ainoastaan oman soolouransa aloittanut, ja jo ’N Sync -aikanakin yhtyeen keulahahmona pidetty Justin Timberlake. Yhtye toimi vuosina 1995–2002. ’N Sync laulaa pop- ja dance-musiikkia. Yhtye syntyi Orlandossa, Floridassa, Yhdysvalloissa.


title: Mikko Nousiainen (teatterinjohtaja)

text: Mikko Nousiainen (2. lokakuuta 1938 Varkaus – 26. tammikuuta 2011 Tampere) oli suomalainen näyttelijä, ohjaaja ja teatterinjohtaja. Ensimmäisen kerran hän näytteli elokuvassa Nuori mylläri. Hänellä oli siinä sivuosa. Nousiaisen vanhemmat olivat Siiri Inkeri Nousiainen (o.s. Männikkö) ja Lauri Nousiainen.


title: Mikko Nousiainen (teatterinjohtaja)

text: Nousiainen esiintyi myös tv-sarjassa "Valkoinen nainen", jonka ohjasi Janne Kuusi. Nousiainen esiintyi 47 vuoden aikana lukuisissa elokuvissa ja televisiosarjoissa. Toinen elokuvaesiintyminen oli jääkärin rooli "Sven Tuuva" -elokuvassa 1958.


title: Mikko Nousiainen (teatterinjohtaja)

text: Mikko Nousiainen toimi pitkään Hämeenlinnan Kaupungin Teatterin johtajana. Hän toimi ohjaajana useissa kesäteattereissa, muun muassa Hauhon kesäteatterissa, jossa hän ohjasi Hella Vuolijoen "Niskavuori"-sarjan näytelmiä, ja harrastajateattereissa (Tervakoski, Elimäki, Loppi jne.). Nousiainen oli myös Topi Tuomaisen ohella pääosassa Rauni Mollbergin elokuvassa "Siunattu hulluus", jossa hän esiintyi Ananias Rummukaisen roolissa.


title: Mikko Nousiainen (teatterinjohtaja)

text: Nousiaisen viimeisiin rooleihin kuuluivat pieni televisiosarja "Meidän jengi" vuodelta 2005, sekä rooli Timo Koivusalon suurelokuvassa "Kaksipäisen kotkan varjossa".


title: Jan Fitschen

text: Jan Fitschen (s. 2. toukokuuta 1977 Nordhorn) on saksalainen kestävyysjuoksija ja 10 000 metrin juoksun euroopanmestari vuodelta 2006.


title: Jan Fitschen

text: Fitschen sijoittui viidenneksi 1 500 metrillä alle 23-vuotiaiden EM-kilpailuissa 1999. Vuoden 2003 universiadeissa hän voitti 10 000 metrin juoksun ja sijoittui toiseksi 5 000 metrillä.


title: Jan Fitschen

text: Vuoden 2006 Göteborgin EM-kisoissa hän voitti 10 000 metrillä kultaa omalla henkilökohtaisella ennätyksellään 28.10,94. Barcelonan EM-kilpailuissa 2010 hän sijoittui kahdenneksitoista. Barcelonan EM-kilpailuiden jälkeen hän ilmoitti siirtyvänsä maratonjuoksuun. Toukokuussa 2011 hän juoksi Düsseldorfin maratonilla ajan 2.20.15 ja lokakuussa 2011 Frankfurtissa ajan 2.15.40. Vuonna 2012 hän juoksi Berliinin maratonilla ajan 2.13.10.


title: Jan Fitschen

text: Fitschen on voittanut Saksan-mestaruuden 5 000 metrillä vuosina 2001, 2002, 2005, 2006, 10 000 metrillä vuosina 2005, 2006, 2007, 10 kilometrin tiejuoksussa vuosina 2005 ja 2010 sekä puolimaratonilla vuonna 2013. Sisäradoilla hän on voittanut Saksan-mestaruuden 3 000 metrillä vuosina 2002–2008.


title: Ristikko

text: Ristikko viittaa muun muassa seuraaviin:


title: Francisco Javier Fernández

text: Francisco Javier ”Paquillo” Fernández Peláez (s. 6. maaliskuuta 1977 Guadix, Granadan maakunta, Espanja) on espanjalainen 20 kilometrin kävelijä.


title: Francisco Javier Fernández

text: Vuonna 1995 Fernández voitti Nyíregyházassa nuorten EM-hopeaa ja vuonna 1996 Sydneyssä nuorten maailmanmestaruuden 10 000 metrin kävelyssä. Hänen ensimmäinen aikuisten arvokisamitalinsa oli pronssi 1998 Budapestin EM-kisoista 20 kilometriltä. Seuraavissa EM-kisoissa 2002 Münchenissä hän saavutti matkalla kultaa ja uusi mestaruutensa 2006 Göteborgissa. Samalta matkalta hän on lisäksi saavuttanut hopeaa Ateenan olympialaisista 2004 ja MM-kisoista vuosina 2003, 2005 ja 2007.


title: Francisco Javier Fernández

text: Vuonna 2010 Fernández sai dopingaineiden hallussapidosta kahden vuoden kilpailukiellon ajalle 11.2.2010–10.2.2012 ja vuonna 2012 hänen kilpailukieltoaan jatkettiin 9.12.2012 saakka.


title: Francisco Javier Fernández

text: Espanjan mestaruuden Fernández on saavuttanut 10 000 metrillä vuosina 2007 ja 2008, 20 kilometrillä vuosina 1998–2004 ja 2007 sekä 50 kilometrillä vuonna 2009. Hän on 173 senttimetriä pitkä ja painaa 57 kilogrammaa.


title: Pico (Azorit)

text: Pico on yksi Azorien saarista. Se kuuluu Portugaliin ja siellä sijaitsee maan korkein kohta, Pico Alto eli Ponta de Pico (2 351 m).


title: Pico (Azorit)

text: Pico sijaitsee 17,5 kilometriä São Jorgesta etelään ja 7 kilometriä Faialista länteen. Sen pinta-ala on 447 km², mikä tekee sitä Azorien toiseksi suurimman saaren. Saaren suurimmat asutuskeskukset ovat pääkaupunki Madalenan lisäksi São Roque do Pico ja Lajes do Pico. Väkiluku on noin 15 000.


title: Pico (Azorit)

text: Picon viinitarhat ovat UNESCO:n maailmanperintöluettelossa.


title: Cabo Bojador

text: Cabo Bojador (myös Kap Bojador, Cape Bojador, Boujdour) on niemeke Länsi-Saharan pohjoisella rannikolla.


title: Cabo Bojador

text: Ensimmäinen Cabo Bojadorin ohittanut eurooppalainen oli portugalilainen Gil Eanes vuonna 1434. Siitä alkoivat maan laajat Afrikan tutkimukset.


title: Cabo Bojador

text: Cabo Bojador sijaitsee Fuerteventuran lounaisimmasta kohdasta noin 220 kilometriä etelään.


title: Greg Rutherford

text: Gregory James ”Greg” Rutherford (s. 17. marraskuuta 1986 Milton Keynes, Englanti) on englantilainen pituushyppääjä, joka on ilmoittanut lopettavansa kauteen 2018. Hän edustaa Marshall Milton Keynes AC -seuraa.


title: Greg Rutherford

text: Rutherford voitti pituushypyn junioreiden Euroopan-mestaruuden Kaunasissa 2005 tuloksella 814 cm. Kansainyhteisön kisoissa maaliskuussa 2006 hän oli kahdeksas. EM-kilpailuissa 2006 Göteborgissa hän sijoittui pituushypyssä toiseksi tuloksella 813 cm, mutta MM-kilpailuissa 2007 Osakassa hän karsiutui. Pekingin olympialaisissa 2008 hän oli pituushypyssä kymmenes. Torinon EM-hallikilpailuissa 2009 hän oli samassa lajissa kuudes ja Berliinin MM-kilpailuissa 2009 viides tuloksella 817 cm. Dohan sisäratojen MM-kilpailuissa 2010 hän karsiutui. Delhin Kansainyhteisön kisoissa 2010 hän sai hopeaa tuloksella 822 cm. Seuraavana vuonna hän karsiutui Daegun MM-kilpailuissa.


title: Greg Rutherford

text: Lontoon olympialaisissa 2012 Rutherford voitti kultaa tuloksella 831 cm. Moskovan MM-kilpailuissa 2013 hän karsiutui loppukilpailusta. Hän hyppäsi Britannian ennätyksen 851 Chula Vistassa huhtikuussa 2014. Hän voitti samana vuonna kultaa Glasgow'n Kansainyhteisön kisoissa tuloksella 820 ja Zürichin EM-kilpailuissa hypättyään 829. Rutherford voitti kultaa myös Pekingin MM-kisoissa 2015 tuloksella 841 ja Amsterdamin EM-kilpailuissa 2016 tuloksella 825. Hän saavutti pronssia Rio de Janeiron olympialaisissa 2016 tuloksella 829.


title: Greg Rutherford

text: Rutherford valittiin vuoden eurooppalaiseksi miesyleisurheilijaksi vuonna 2015.


title: EA Canada

text: EA Canada on kanadalainen videopelistudio, jonka toimisto sijaitsee Burnabyssä, Brittiläisessä Kolumbiassa. EA Canada työllistää yli tuhat ihmistä ja se on Electronic Artsin suurin toimipiste. Studion avasi Jean Chrétien tammikuussa 1999.


title: EA Canada

text: EA Canada on kehittänyt pelejä, jotka tunnetaan EA Games, EA Sports ja EA Sports BIG -pelisarjoista.


title: São Mameden taistelu

text: São Mameden taistelu () oli 24. kesäkuuta 1128 lähellä Guimarãesin kaupunkia Portugalissa käyty taistelu. Afonso Henriquesin johtamat portugalilaiset voittivat Leónin Teresan ja Fernando Perez de Travan johtamat joukot. 24. kesäkuuta 1128 lasketaan perinteisesti Portugalin perustamispäiväksi, ja taistelun jälkeen Henriques julistautui Portugalin ruhtinaaksi ja myöhemmin ensimmäiseksi kuninkaaksi nimellä Alfonso I.


title: Mehdi Baala

text: Mehdi Baala (s. 17. elokuuta 1978 Strasbourg, Ranska) on ranskalainen keskimatkojen juoksija, jonka päämatka on 1 500 metrin juoksu.


title: Mehdi Baala

text: Baala osallistui 1997 Torinon maastojuoksun MM-kisoihin, joissa sijoittui nuorten sarjassa sijalle 129. Gentin EM-hallikilpailuissa 2000 hän voitti 1 500 metrillä pronssia. Sydneyn olympialaisissa 2000 hän oli neljäs ajalla 3.34,14. Seuraavana vuonna hän oli Edmontonin MM-kisoissa kahdestoista. Vuonna 2002 Baala voitti Euroopan mestaruuden Münchenin EM-kisoissa 1 500 metrillä. Samana vuonna hän oli yleisurheilun maailmancupissa kolmas.


title: Mehdi Baala

text: Baala voitti MM-hopeaa 1 500 metrillä Pariisin MM-kisoissa ajalla 3.32,31. Vuonna 2004 hän voitti 1 500 metriä Euroopan cupissa. Ateenan olympialaisissa 2004 hän karsiutui alkuerissä. Helsingin MM-kisoissa 2005 hän karsiutui 1 500 metrin välierissä, mutta juoksi 800 metrin juoksussa kuudenneksi ajalla 1.45,32. Hän voitti toisen Euroopan mestaruutensa Göteborgin EM-kisoissa 2006 1 500 metrillä. Osakan MM-kilpailuissa 2007 hän karsiutui alkuerissä. Pekingin olympialaisissa 2008 hän sijoittui alun perin neljänneksi, mutta nousi pronssille Rashid Ramzin dopinghylkäyksen jälkeen. Baala juoksi ajan 3.34,21, ja hävisi hopeamitalisti Nick Willisille viisi sadasosasekuntia. Berliinin MM-kilpailuissa 2009 Baala sijoittui seitsemänneksi ja Daegun MM-kilpailuissa 2011 yhdeksänneksi.


title: Atoleirosin taistelu

text: Atoleirosin taistelu () oli taistelu, jonka portugalilaiset kävivät kastilialaisia vastaan 6. huhtikuuta 1384. Portugalin joukkoja johti Nuno Álvares Pereira ja kastilialaisia Kastilian Juhana I. Taistelu käytiin lähellä samannimistä paikkaa Alentejossa.


title: Atoleirosin taistelu

text: Atoleirosin taistelu oli seurausta Portugalin Fernando I:n kuolemasta vuonna 1383. Hän ei jättänyt jälkeensä miespuolisia perillisiä. Hänen tyttärensä Beatriz avioitui Kastilian Juhana I:n kanssa, mikä olisi tarkoittanut Portugalin siirtymistä kastilialaisten vallan alle. Portugali ei onnistunut saavuttamaan taistelussa itsenäisyyttään.


title: Kalkkimaariankämmekkä

text: Kalkkimaariankämmekkä ("Dactylorhiza fuchsii", myös "D. maculata" ssp. "fuchsii") on maariankämmekkää ("D. maculata") muistuttava kämmekkälaji.


title: Kalkkimaariankämmekkä

text: Kalkkimaariankämmekkä kasvaa 20–50 cm korkeaksi. Varsi on täyteinen ja monilehtinen. Juurimukulat ovat syvään liuskaisia. Alemmat varsilehdet ovat vastapuikeita, pyöreäkärkisiä ja litteitä. Väriltään ne ovat päältä harmahtavanvihreitä ja punatäpläisiä, alta siniharmaita. Varren ylimmät lehdet poikkeavat selkeästi alemmista. Ne ovat pieniä, kapeita ja suippoja. Ylin lehti ei ulotu kukinnon tasalle saakka. Kukinto on tiheä kartiomainen tähkä. Kukkien tukilehdet ovat tavallisesti kukkia lyhyempiä ja sahalaitaisia. Sinipunertavakirjailuiset kukat ovat pääasiassa punaisia, mutta niiden väri voi olla vaaleampi vaihdellen vaaleanpunaisesta lähes valkoiseen. Kukat ovat kannuksellisia. Kukan huuli on syvään kolmiliuskainen, liuskat ovat lähes samanlevyisiä. Keskiliuska on kapean kolmiomainen ja sivuliuskoja pidempi. Suomessa kalkkimaariankämmekkä kukkii kesä-heinäkuussa.


title: Kalkkimaariankämmekkä

text: Kalkkimaariankämmekkä muistuttaa läheisesti maariankämmekkää. Tärkeimmät lajien väliset erot ovat lehdissä ja kukissa. Maariankämmekällä alimmat lehdet ovat tylppiä kun kalkkimaariankämmekällä ne ovat pyöreäkärkisiä. Kukinto on maariankämmekällä suippo kun taas kalkkimaariankämmekällä se on selkeästi kolmiomainen ja voimakkaamman punainen. Suurin eroavuus on kuitenkin kukan huulen muoto; kalkkimaariankämmekän kaikki kolme huulen liuskaa ovat toistensa kokoisia, kun taas maariankämmekällä sivuilla olevat liuskat ovat useimmiten selvästi keskiliuskaa leveämpiä. Lajien erottamista toisistaan vaikeuttaa kuitenkin se, että muiden liuskakämmeköiden tapaan molempien lajien koko ja väri vaihtelevat paljon. Kalkkimaariankämmekkä luokitellaankin toisinaan maariankämmekän alalajiksi.


title: Kalkkimaariankämmekkä

text: Liuskakämmeköille tyypillisesti myös kalkkimaariankämmekkä risteytyy helposti muiden liuskakämmeköiden kanssa. Ahvenanmaalta esimerkiksi tunnetaan risteymä kaitakämmekän ("D. traunsteineri") kanssa.


title: Kalkkimaariankämmekkä

text: Kalkkimaariankämmekkää tavattaneen suurimmassa osassa Eurooppaa kuten maariankämmekkääkin. Esimerkiksi Englannissa laji on maariankämmekkää yleisempi. Fennoskandiassa kalkkimaariankämmekkää kasvaa paikoitellen koko Norjassa sekä Ruotsin, Tanskan ja Suomen kalkkialueilla. Suomessa sitä kasvaa pääasiassa Ahvenanmaalla, jossa se on paikoin hyvin yleinen, Kainuussa sekä Etelä- ja Keski-Lapissa. Muualta maasta lajista on vain satunnaisia havaintoja.


title: Kalkkimaariankämmekkä

text: Kalkkimaariankämmekkä kasvaa monenlaisilla kasvupaikoilla, kuten letoilla, lähteiköissä, lehdoissa, rinnemetsissä sekä ravinteisilla, kuivillakin niityillä. Se viihtyy kalkkipitoisen maaperän alueilla ja onkin kalkinsuosija.


title: Kalkkimaariankämmekkä

text: Pölyttäjinä kalkkimaariankämmekällä käyvät ainakin mesipistiäiset. Kasvi huijaa tuoksullaan pölyttäjiä luokseen, sillä kukissa ei ole mettä.


title: Aljubarrotan taistelu

text: Aljubarrotan taistelu oli Portugalin ja Kastilian välillä Keski-Portugalissa 14. elokuuta 1385 käyty taistelu. Aljubarrotan taistelussa Jõaon eli Portugalin Juhana I:n johtamat portugalilaiset voittivat Kastilian Juhanan johtamat kastilialaiset. Portugalin puolella taisteli 7 000 ja Kastilian puolella 20 000 miestä. Portugalilaisten voitto varmisti Portugalin jatkon itsenäisenä kuningaskuntana. Voiton kunniaksi lähistölle rakennettiin Batalhan luostari.


title: Aljubarrotan taistelu

text:
Portugalin kuningas Ferninand I:n kuolema johti perimyskriisiin Portugalissa.
Kuolleen kuninkaan tytär Beatriz oli mennyt naimisiin Kastilian kuningas Juhana I:n kanssa vain muutamaa kuukautta ennen kuninkaan kuolemaa. Avioliittosopimuksen mukaan pari hallitsisi Portugalin kuningaskuntaa yhdessä, kunnes parin (mahdollisesti syntyvä) poika täyttäisi 14 vuotta, jolloin hänestä tulisi kuningas. Jos pari ei saisi poikalasta, Portugalin kuninkuus päätyisi Kastilian kuninkaalle. Beatrizin lähdettyä Kastiliaan Portugalin sijaishallitsijana toimi Beatrizin äiti Leonor Teles. Leonor Telesiin suhtauduttiin Portugalissa vihamielisesti. Hänen käyttäytymistään pidettiin epäsopivana, häntä pidettiin Kastilian kuninkaan sätkynukkena ja hovissa vaikuttaneet henkilöt olivat kateellisia tämän rakastajana pidetylle João Fernandes Andeirolle, jolla katsottiin olevan suuri vaikutusvalta sijaishallitsijaan nähden. Leonor saikin lempinimen "aleivosa" eli petturi.


title: Aljubarrotan taistelu

text: Juhana oli Pietari I:n ja Teresa Lourençon äpärä ja Leonorin sijaishallinnon kiivaimpia vastustajia. Leonor ja Andeiro olivat vuonna 1382 yrittäneet saada Juhanan teloitettua maanpetturuudesta, mutta hänet pelasti Cambridgen jaarli Edmondin väliintulo. Sijaishallitsijana Leonor nimitti Juhanan Alentejon sotilaskomentajaksi ilmeisesti saadakseen tämän pois pääkaupunki Lissabonista, mutta ennen siirtoaan Juhana murtautui 6. joulukuuta 1383 muutaman tukijansa kanssa kuninkaalliseen palatsiin murhaten Andeiron. Leonor pakeni Kastiliaan. Juhana ja hänen kannattajansa olivat nyt käytännössä Lissabonin hallitsijoita, mutta Kastilian Juhana I hyökkäsi maahan joukkoineen palauttamaan järjestystä. Hyökkäys pysähtyi kuitenkin Lissabonin kaupunginmuureihin ja muutamien muualla kärsittyjen tappioiden sekä kulkutautien leviämisen jälkeen hänen oli pakko palata Kastiliaan. Portugalin Juhana nimitettiin maansa kuninkaaksi 6. huhtikuuta 1385.


title: Aljubarrotan taistelu

text: Portugalin Juhanan asema ei kuitenkaan ollut vielä turvattu. Kastilian Juhanan kannattajat hallitsivat alueita etenkin Portugalin pohjoisosissa ja Kastilian Juhana valmisteli uutta hyökkäystä. Portugalin Juhanan onnistui vallata useita Kastilian Juhanalle uskollisia kaupunkeja vuoden 1385 aikana, mutta heinäkuussa Kastilian Juhana ylitti Portugalin rajan mukanaan 20 000 miestä. Joukkoihin kuului hänen portugalilaisia kannattajiaan ja Ranskan kuningas Kaarle VI:n lähettämä osasto. Joukko eteni kohti Lissabonia historian aikana usein käytettyä hyökkäysreittiä Mondegon laaksoa pitkin. Portugalin Juhana päätti Nuno Álvares Pereiran neuvosta kohdata Kastilian Juhanan taistelukentällä. 14. elokuuta hänen johtamansa 7 000:n miehen joukko otti asemat Aljubarrota-nimisellä harjanteella Leirian ja Lissabonin välisen tien varrella. Hänen joukkoihinsa kuului Englannista värvättyjen jousimiesten osasto, sekä pieni joukko englantilais-gasconialaisia sotilaita.


title: Aljubarrotan taistelu

text: Kastilialaiset saapuivat portugalilaisten asemien edustalle pitkän marssin jälkeen. Heidän komentajansa tajusivat nopeasti, että suora hyökkäys ei ollut mahdollinen. Kastilian Juhana määräsi tästä johtuen, että hyökkäystä ei toteutettaisi vielä samana päivänä. Osa kastilialaisista oli kuitenkin kärsimättömiä ja he hyökkäsivät portugalilaisia vastaan ja iltapäivän loppupuoleen mennessä koko kastilialaisten joukko oli sitoutunut taisteluihin. Noin tunnin kestäneen taistelun jälkeen kastilialaiset olivat kärsineet musertavan tappion. Osasyynä tappioon olivat portugalilaisten taitavasti käyttämät varsijouset, joilla Nuno Álvares oli varustanut omat joukkonsa.


title: Aljubarrotan taistelu

text: Kastilian Juhana pakeni tappion kärsittyään ja hänen sotaretkensä Portugaliin oli saanut loppunsa. Portugalin Juhana oli varmistanut valtaistuimensa ja romuttanut idean Iberian niemimaan yhdistävästä valtiosta.


title: Aljubarrotan taistelu

text: Voiton kunniaksi lähistölle rakennettiin Batalhan luostari. Luostaria rakennettiin 150 vuotta, mutta se ei koskaan valmistunut lopullisesti. Tästä huolimatta se on edelleen pystyssä ja malliesimerkki myöhäisestä goottilaisesta arkkitehtuurista Portugalissa.


title: Lissabonin maanjäristys 1755

text: Lissabonin maanjäristys tapahtui 1. marraskuuta 1755 Portugalin pääkaupungissa Lissabonissa. Järistyksen episentrumi oli Atlantin valtamerellä, noin 200 kilometriä Lissabonista lounaaseen.


title: Lissabonin maanjäristys 1755

text: Järistys tapahtui pyhäinpäivän aamuna noin klo 9.40. Suurin osa kaupunkilaisista oli järistyksen aikaan kirkoissa pyhäinpäivän aamumessussa, ja monet heistä joutuivat sortuvien kirkkorakennusten murskaamiksi. Pyhäinpäivän kunniaksi Lissabonin lukuisissa kirkoissa oli sytytettynä suuri määrä kynttilöitä, jotka sytyttivät maanjäristyksen jälkeen suuria tulipaloja. Tulipalot tuhosivat Lissabonin keskustan lähes kokonaan, ja Atlantilta hyökynyt tsunami täydensi tuhon.


title: Lissabonin maanjäristys 1755

text: Myös muita osia Portugalista tuhoutui. Erityisen pahasti järistys turmeli Algarven seutua Lissabonin eteläpuolella.


title: Lissabonin maanjäristys 1755

text:
Lissabonin maanjäristys on yksi historian tuhoisimmista maanjäristyksistä. Se ja sitä seuranneet hyökyaallot ja tulipalot tappoivat noin 60 000–100 000 ihmistä. Lissabonista noin 85 % tuhoutui.
Lissabonin maanjäristyksen magnitudi oli 8,5–9,0.


title: White Dwarf

text: White Dwarf on Games Workshopin julkaisema lehti. Se käsittelee pääasiassa saman yrityksen valmistamien pöytäpelien maailmaa ja pelivälineitä. Lehdessä esitellään myös peliharrastajien töitä. Lehdessä esitellään ammattiharrastajien omia miniatyyrikokoelmia ja kilpailuja sekä vinkkejä. Vinkeissä kerrotaan miten miniatyyriarmeijaa voi värittää, koota tai muokata. Lisäksi lehden sivuilla esitellään Games Workshopin tuotteita. Lehti sopii vasta aloittaneille harrastajille, sillä se opettaa hyviä taktiikoita ja muita tärkeitä asioita, joita pelaaja tai keräilijä tarvitsee.


title: Emanuel I (Portugali)

text: Emanuel I "Onnekas" (31. toukokuuta 1469, Alcochete – 13. joulukuuta 1521, Lissabon) oli Portugalin neljästoista kuningas.


title: Emanuel I (Portugali)

text: Emanuel I oli Portugalin prinssi Ferdinandin ja Aveiron Beatrizin poika. Hänen äitinsä isoisä oli Portugalin Juhana I. Hänen isänsä oli Edvard I:n poika. Emanuel nousi valtaistuimelle vuonna 1495. Hänen kuoltuaan vuonna 1521 kuninkaaksi tuli hänen poikansa Juhana III.


title: Emanuel I (Portugali)

text: Emanuelin hallintokautta leimasivat kiistat eriuskoisten kanssa: hän karkoitti maurit Portugalista, ja kaikki juutalaiset jotka eivät suostuneet ottamaan kristillistä kastetta.


title: Emanuel I (Portugali)

text: Emanuelin hallintokaudella Portugali oli merkittävässä valta-asemassa ja Euroopan rikkain valtio. Löytöretkiä tuettiin voimakkaasti ja vuonna 1498 Vasco da Gama löysi meritien Intiaan. Vuonna 1500 Pedro Álvares Cabral löysi Brasilian, mikä rikastutti Portugalia entisestään. Emanuelin valtakauden viimeisinä vuosina Portugali lähetti ensimmäiset uudisasukkaat Brasiliaan aloittamaan siellä sokerinviljelyä.


title: Emanuel I (Portugali)

text: Emanuel oli kolme kertaa naimisissa. Isabella Aragonialainen ehti olla naimisissa Emanuelin veljen Alfonson kanssa vuoden 1490 vuoteen 1491 jolloin veli sai surmansa ratsastusonnettomuudessa. Isabella baitettiin vuonna 1497 Emanuelille. Isabella laittoi avioliiton ehdoksi, että Emanuelin piti karkoittaa juutalaiset Portugalista, ja näin tapahtui. Isabellan kuoleman jälkeen Emanuelin vaimoksi tuli vuonna 1500 Isabellan nuorempi sisar Maria Aragonialainen. He saivat kymmenen lasta, joista kahdeksan kasvoi aikuisiksi asti. Näiden joukossa olivat tuleva kuningas Juhana III ja , josta tuli keisari Kaarle V:n puoliso. Kolmas vaimo Eleonoora Itävaltalainen oli edeltäjiensä veljentytär. Heidät vihittiin vuonna 1518, ja Emanuel kuoli vuoden 1521 lopulla. Tässä liitossa syntyi kaksi lasta, joista tytär Maria jäi eloon.


title: Columbano Bordalo Pinheiro

text: Columbano Bordalo Pinheiro (21. marraskuuta 1857–6. marraskuuta 1929), johon viitataan toisinaan myös pelkällä nimellä Columbano, oli portugalilainen taidemaalari.


title: Columbano Bordalo Pinheiro

text: Pinheiro syntyi Lissabonissa ja oli taiteilija Rafael Bordalo Pinheiron veli. Hän opiskeli Ranskassa ja teki muotokuvat muiden muassa Teófilo Bragasta ja runoilija Antero de Quentalista.


title: Columbano Bordalo Pinheiro

text: Portugalin tasavallan alettua vuonna 1910 Pinheiro suunnitteli uuden hallituksen lipun. Suurin kokoelma hänen töitään on Chiadon museossa Lissabonissa.


title: Kelis

text: Kelis Rogers Mora (s. 21. elokuuta 1979 New York, New York), taiteilijanimeltään Kelis, on yhdysvaltalainen hip hop- ja R&B-artisti. Vuonna 1999 alkaneen uransa aikana Kelis on saanut paljon kuuluisuutta Pohjois-Amerikassa ja Euroopassa.


title: Kelis

text: Kelis Rogers syntyi Harlemissa Manhattanilla New Yorkissa. Hänen isänsä Kenneth oli helluntailainen jazzlaulaja ja hänen äitinsä Eveliss oli muotisuunnittelija. "Kelis"-nimi on Kelisin vanhempien nimien yhdistelmä.


title: Kelis

text: Lapsena Kelis lauloi kirkkokuorossa ja soitti pianoa, viulua ja saksofonia. Hän kävi yksityiskoulua. Kelis lähti kotoaan 13-vuotiaana mutta jatkoi opintojaan ja 16-vuotiaana hän pääsi Fiorella H. LaGuardian musiikki- ja taidekorkeakouluun, jossa hän perusti ystäviensä kanssa BLU (Black Ladies United) -yhtyeen. Valmistuttuaan koulusta hän perusti The Neptunes -yhtyeen ja muiden yhtyeessä olleiden tuella sai levytyssopimuksen.


title: Kelis

text: Saatuaan levytyssopimuksen Kelis työskenteli useiden muusikkojen (muun muassa Enrique Iglesias, Busta Rhymes, OutKast, No Doubt, P. Diddy, Lil' Kim, Usher, Moby ja Björk) kanssa.


title: Kelis

text: Kelis aloitti esikoisalbuminsa levyttämisen loppuvuonna 1997 ja sai sen valmiiksi alle vuodessa. Albumi "Kaleidoscope" debytoi Billboardin albumilistan sijalla 144 ja nousi lopulta top 50 -listalle. "Kaleidoscopea" myytiin julkaisuviikolla 10 736 kappaletta. Lopulta se myi yli 300 000 kappaletta maailmanlaajuisesti. Huomattavimman singlen ”Caught Out There” paras sijoitus Billboard Hot R&B/Hip-Hop Songs -listalla oli 9. Euroopassa kaikista albumin singleistä (”Caught Out There”, ”Good Stuff” ja ”Get Along With You”) tuli suuria hittejä.


title: Kelis

text: Isossa-Britanniassa "Caught Out There" debytoi singlelistan sijalla 4. Britanniassa "Kaleidoscope"-levyä myytiin yli 100 000 kappaletta ja Kelis voitti Brit Awardin. Koko albumin tuottivat The Neptunesin toiset jäsenet Pharrell Williams ja Chad Hugo.


title: Kelis

text:
Toinen albumi "Wanderland" vuonna 2001 jäi menestykseltään Kelisin debyyttialbumia heikommaksi ensimmäisen siltä julkaistun singlen ”Young, Fresh 'N New” flopattua Yhdysvalloissa. Britanniassa albumia myytiin 80 000 kappaletta.
Saatuaan suurta suosiota Euroopassa Kelis muutti sinne ja aloitti kiertueen U2:n kanssa. Hän ja raplaulaja Nas alkoivat seurustella ja menivät naimisiin 8. tammikuuta 2005.


title: Kelis

text: Kelis nousi Yhdysvalloissa jättimäiseen suosioon vuoden 2003 ”Milkshake”-singlellään. Singleä seurannutta albumia "Tasty" myytiin kahden ensimmäisen kuukauden aikana Yhdysvalloissa 540 000 kappaletta ja maailmanlaajuisesti sitä on myyty 760 000 kappaletta. Britanniassa myyntiluvut ylittivät 200 000 myydyn kopion rajan lokakuussa 2004. ”Milkshake”-single sai suuren kuulijakunnan Euroopasta ja se nousi Britannian kymmenen myydyimmän singlen joukkoon 2004. Menestyksekäs oli myös "Tasty" -albumin toinen single ”Trick Me”.


title: Kelis

text: Myös Enrique Iglesiaksen kanssa duetoitu ”Not In Love” -kappale nousi hitiksi Euroopassa mutta jäi pettymykseksi USA:ssa.


title: Kelis

text: 2004 Kelis toimi Britney Spearsin lämmittelijänä "The Onyx Hotel Tour" -kiertueen avajaisnumeroissa.


title: Kelis

text: Kelis ja Too $hort julkaisivat kesällä 2006 singlen ”Bossy”, joka oli Kelisin "Kelis Was Here" -albumin esikoissingle. ”Bossy” sai huomattavan määrän radiosoittoa. Neljännellä ja uusimmalla albumillaan Kelis duetoi muun muassa aviomiehensä Nasin kanssa. Hän julkaisi alkuvuodesta 2007 singlet ”Lil’ Star” ja ”Blindfold Me”. Hän on suunnitellut myös omaa vaatemallistoa.Albumilta "Kaleidoscope":Albumilta "Wanderland":Albumilta "Tasty":Albumilta "Kelis Was Here":Albumilta "Flesh Tone":


title: Rahauudistus

text: Rahauudistus tarkoittaa rahajärjestelmän muutosta, jossa rahan "arvo" muuttuu; se ei tarkoita käteisrahojen muotoilun muutoksia kuten setelien tai kolikoiden kuvien vaihtumista, joita kutsutaan "seteliuudistukseksi" ja "kolikkouudistukseksi".


title: Rahauudistus

text: 1. tammikuuta 1963 Suomen markka uudistettiin siten, että siihen saakka käytössä olleen rahan 100 markkaa vastasi uutta yhtä markkaa ja siihenastinen markka yhtä penniä. Summista siis yksinkertaistettuna pudotettiin kaksi nollaa pois. Tarvittaessa vanhaa markan aikaista rahaa kutsuttiin "vanhaksi markaksi" (lyhenne "vmk") ja uutta "nykymarkaksi" ("nmk"). Samassa yhteydessä setelit ja kolikot uusittiin siten, että ulkonäkö säilyi lähes ennallaan, mutta lukuarvot muuttuivat sadasosaan tai niihin lyöty sana "markkaa" vaihdettiin sanaan "penniä". Ennen uudistusta liikkeeseen lasketut kolikot ja setelit pysyivät laillisina maksuvälineinä, mutta niiden arvo uusina markkoina tai penneinä oli sadasosa niihin merkityistä. Suomen Pankki kuitenkin pyrki vaihtamaan liikkeessä olleet vanhat kolikot ja setelit mahdollisimman nopeasti uusiin.


title: Rahauudistus

text:
1. tammikuuta 2002 Suomi vaihtoi valuutakseen euron. Vanhojen markkamääräisten setelien ja kolikoiden käyttö lopetettiin helmikuun lopussa. Suomen Pankki lunasti markkamääräisiä rahoja seuraavasti:
Edellä mainittuja vanhemmat setelit ja kolikot ovat mitättömiä ja niillä on nykyään vain keräilyarvo, joka tosin voi olla huomattavastikin nimellisarvoa suurempi.


title: Thilia Thalia

text: Thilia Thalia oli suomalainen Yle TV2-kanavalla esitetty viihteellinen tietokilpailu. Ohjelmaa esitettiin vuosina 1982–1985 nimellä "Thilia Thalia Thallallaa" sekä myöhemmin vuosina 1998–2002 ja vuonna 2005 nimellä "Thilia Thalia". Ohjelman nimi "Thilia Thalia Thallallaa" keksittiin ohjelman ideapalaverissa Georg Malmsténin kappaleesta "Mikki Hiiri ja vuorenpeikko".


title: Thilia Thalia

text: Joka jaksossa nähtiin kaksi kahden hengen joukkuetta, jotka muodostuivat omaa teatteriaan edustavista näyttelijöistä. Tietovisan kysymykset liittyvät erityisesti kuuluisiin näytelmiin, elokuviin ja näyttelijöihin. Kilpailijoilta vaadittiin tiedon lisäksi myös improvisaatiotaitoja sekä myöhempinä vuosina laulutaitoa tai ainakin sitä paikkaavaa kekseliäisyyttä. Voittajajoukkue eteni aina seuraavalle tasolle, kunnes koko kauden voittajan ratkaisi suuri finaali.


title: Thilia Thalia

text: "Thilia Thalia" voitti Venla-palkinnon vuonna 1982.


title: Thilia Thalia

text: Juontajina ovat olleet Reijo Salminen (toimi myös ohjelman tuottajana ja tuomarina) sekä Mari Vainio ja Miia Nuutila. Tekijätiimiin kuului olennaisena osana myös muun muassa Jyrki Otila.


title: Vesileima

text: Vesileima on nykyisin eritoten turvapainatuksessa käytetty paperin kuiturakenteessa oleva piilotettu graafinen elementti, joka näkyy tarkasteltaessa paperia valoa vasten. Vesileimoja valmistetaan useilla eri menetelmillä. Yhteistä näille menetelmille on kuitenkin se, että nestemäistä paperimassaa uudelleensijoitetaan, vähennetään tai puristetaan. Useimmiten tämä tehdään sylinterin päälle kiinnitetyillä kohollaan olevilla metallilangasta, selluloidista tai messingistä valmistetuilla elementeillä tai sylinterin verkkopintaa muotoilemalla. Vesileimat voidaan luokitella valmistustavan mukaan monisävyvesileimoihin, korostevesileimoihin ja pikselivesileimoihin. Menetelmiä voidaan myös yhdistellä.


title: Vesileima

text: Vesileimatutkimusta kutsutaan filigranologiaksi, joka vakiintui osaksi historian tutkimusta 1900-luvulla, mutta sen juuret yltävät vielä satakunta vuotta kauemmaksi. Vesileiman historia juontaa juurensa 1200-luvulle. Aluksi vesileima toimi paperin valmistajasta ja laadusta kertovana tunnuksena. Koneellistumisen myötä 1800-luvulla se kehittyi suosituksi turvapainoelementiksi.


title: Vesileima

text: Monisävyvesileimassa () paperin kuidut asettuvat niin, että tiheys on vaihteleva: tämä saa paperiin aikaiseksi yksityiskohtaisen vaihtuvan kolmiulotteisen vaikutelman. Sama vesileima voi sisältää runkopaperia sekä vaaleampia että tummempia alueita. Monisävyvesileimoja käytetään etenkin pankin ihmistä kuvaavissa papereissa, kuten seteleissä. Monisävyvesileimoja on erittäin vaikea kopioida niiden yksityiskohtaisuuden ja tiheyden vaihteluiden vuoksi.


title: Vesileima

text: Korostevesileimassa () paperin paikallista paksuutta vähennetään, jolloin paperin läpinäkyvyys paranee. Korostevesileima tunnetaan myös nimellä elektrotypisesti muodostettu vesileima.


title: Vesileima

text: Pikselivesileimatekniikalla saadaan tuotettua erittäin yksityiskohtaisia ja hankalasti kopioitavia efektejä paperiin. Menetelmässä paperin paksuutta vaihdellaan kuten monisävyvesileimassa, jotta saadaan haluttu vaaleampi tai tummempi efekti. Pikselitekniikka valitaan, kun halutaan tarkka jäljennös esimerkiksi valokuvasta.


title: Vesileima

text: Vesileimalle on käyttöä selvitettäessä paperin alkuperää. Vesileimaa voidaan käyttää esimerkiksi tarvittaessa paperia asiakirjoihin tai painotuotteisiin, joiden väärentäminen pitäisi saada vaikeaksi ja melko suurella varmuudella aidoksi tunnistaminen helpoksi. Tällaisia papereita ovat postimerkki- ja setelipaperi sekä etenkin aiemmin viralliset konekirjoituspaperit.


title: Vesileima

text: Väärennetyksi epäiltyä vesileimaa voi testata kostuttamalla paperia väkevällä alkaliliuoksella. Väärennetty vesileima häviää, mutta oikea jää jäljelle. Oikean vesileiman ei pitäisi näkyä UV-valossa toisin kuin painetun vesileiman.


title: Vesileima

text: Valmistusteknologiaa voidaan hyödyntää myös paperin ominaisuuksien muokkaamiseen. Kaupallisesti valmistetuissa savukkeissa on nähtävissä ohuita noin millimetrin välein sijoitettuja savukkeen ympäri kulkevia linjoja. Nämä linjat on valmistettu vesileimateknologialla kiinnittämällä vesileiman muodostavan sylinterin ympärille ohuita lankoja. Paperiin muodostuu vaaleampi linja langan kohdalle. Linjojen tarkoitus on estää savuketta palamasta epätasaisesti.


title: Vesileima

text: Papereissa käytetyille vesileimoille on olemassa sähköisiä vastineita: kuva voi olla esimerkiksi kauttaaltaan täynnä osittain läpinäkyviä tekstinpätkiä. Tällaisia voidaan käyttää esimerkiksi verkkokauppojen näytekuviin, jolloin käyttäjän tulee ostaa kyseinen kuva saadakseen vesileimattoman version.


title: Vesileima

text: Vanhimman tunnetun vesileiman valmisti Cartiere Miliani -paperitehdas vuonna 1282 Fabrianossa Italiassa. Vesileiman aihe oli risti, jonka keskellä ja päissä oli ympyrät. Kyseinen vesileima oli valmistettu metallisen seulan esittelyä varten. Toinen varhainen vesileima-aiheena käytetty kuva oli heraldinen lilja. Tällainen on löydetty vuodelle 1285 päivätystä paperista. Ensimmäisen kerran käsitettä “vesileima” käytti juristi Bartola de Sassoferrato 1340-luvulla arvioidessaan, pitäisikö paperinvalmistajalta kieltää toisen valmistajan vesileiman käyttö.


title: Vesileima

text: Vesileimat kehittyivät aikojen saatossa paperimestarin henkilökohtaisesta tunnuksesta paperitehtaan maantieteellisestä sijainnista tai paperin laadusta, eritoten mitoista, kertovaksi tunnukseksi. Vesileiman suosio kasvoi 1400-luvun puolessa välissä niin merkittäväksi, että tuolloin ilman vesileimaa tuotettiin vain vähäisiä määriä paperia.


title: Vesileima

text: Perinteiset vesileima-aiheet olivat tyypillisesti langasta tehtyjä kuvioita, jotka toistuivat paperissa vaaleampina kohtina. Merkittävin harppaus vesileiman kehityksessä asettuu 1700- ja 1800-lukujen vaihteeseen, jolloin metalliverkot kehittyivät sellaiseksi, että yksityiskohtien toistoa saatiin lisättyä puristamalla aihe suoraan verkon pintaan. Aluksi verkon pintaan puristetut muodot olivat kuitenkin yhä tasaisia pintoja.


title: Vesileima

text: Englantilaista William Henry Smithiä pidetään ensimmäisenä sekä vaaleita että tummia alueita sisältävän vesileiman kehittäjänä. Vuonna 1848 hän oivalsi, että mikäli verkkoon puristettava muoto on kolmiulotteinen reliefi, on lopputuloksena reliefin mukainen monisävyinen vesileima. Reliefin syvimmät kohdat keräävät enemmän kuituja ja toistuvat näin ollen tummempina. Puristukseen käytettävät kappaleet valmistettiin aluksi kaivertamalla reliefi vahaan ja kopioimalla aihe galvanoplastisesti metalliseksi laataksi.


title: Vesileima

text: Vesileimapaperin valmistus koneellistui 1800-luvulla. Sylinterin avulla paperimassan altaasta nostavan paperikoneteknologian kehitti John Dickinson vuonna 1808. T. J. Marshall kehitti egutöörin Englannissa vuonna 1825.


title: Vesileima

text: Suomessa piispa Johannes Gezelius vanhempi perusti ensimmäisen paperimyllyn (1667 – 1713) Tomasbölen kylään lähelle Tammisaarta. Paperimyllyn tiedetään käyttäneen vesileimaa, joskin erittäin harvoin. Nykyisin Suomessa vesileimapaperia valmistaa Tervakosken paperitehdas.


title: Vesileima

text: Filigranologiaa käyttäen suomalaista paperinvalmistusta tutkinut Nils J. Lindberg on tehnyt aiheesta väitöskirjan. Väitöskirjassa on paljon piirustuksia vanhoista vesileimoista. Nykyisin on olemassa tietokantoja, joista voi halutessaan kaivaa esiin suomalaisten paperimyllyjen vesileimoja, jos vaikka sattuu saamaan käsiinsä oikein vanhan teoksen tai asiakirjan.


title: Vesileima

text: Vesileima luodaan jo paperia valmistettaessa siten, että vesileiman muotoinen kuvio puristuu tiukasti paperin valmistuksessa käytettävää massaa vasten. Paperi on siis vesileiman kohdalta ohuempaa tai paksumpaa kuin vesileimaa ympäröivä paperi. Valmistusmenetelmät voidaan jakaa karkeasti kolmeen päätyyppiin: käsinvalmistukseen sekä joko egutöörimenetelmään tai sylinterimenetelmään perustuvaan teolliseen prosessiin.


title: Vesileima

text: Egutööri () on metalliverkkosylinteri, johon vesileiman aineisto on perinteisesti ommeltu metallilangalla sylinterin pinnalle painamaan kohokuvio paperiin. Egutööri muodostaa vesileiman viiralla olevaan paperimassaan massan ollessa vielä märkää. Rulla siis toisin sanoen ohentaa paperin paikallista paksuutta painaessaan paperiin halutun kuvioinnin.


title: Vesileima

text: Menetelmässä on huomioitava perinteiseen käsityönä tapahtuvaan paperinvalmistukseen verrattuna paperin venyminen egutöörin vaikutuksesta. Mittatarkassa vesileima-aiheessa tulee kompensoida prosessin aiheuttama venymä. Koska perinteisessä paperinvalmistuksessa vesi valuu alas vesileima-aiheen läpi egutöörin puolestaan muodostaessa vesileiman jo kuivumisen aloittaneen liikkeessä olevan paperin pinnalle ylhäältä päin, tulevat käsin valmistetut vesileimat aina olemaan selkeämpiä ja yksityiskohtaisempia kuin konevalmisteiset.


title: Vesileima

text: Alun perin egutööri valmistettiin ruostumattomasta pronssista. Nykyisin käytetään myös kulutusta kestäviä synteettisiä materiaaleja.


title: Vesileima

text: Egutöörimenetelmällä pystytään valmistamaan monisävyvesileimoja, mutta vesileimatutkimuksen uranuurtajan Dard Hunterin mukaan vaaleita ja tummia sävyjä sisältävät vesileimat ovat parhaimmillaan sylinterimenetelmällä valmistettuna. Hunterin mukaan egutöörimenetelmällä valmistetut vesileimat ovat jotensakin himmeitä ja niistä uupuu kontrasti ja loisto.


title: Vesileima

text: Valmistettaessa vesileima sylinteritekniikalla () rautalankaverkolla päällystetty sylinteri pyörii paperikoneen alkupäässä perälaatikossa puoliksi vedenpinnan alla. Sylinterin sisällä oleva imu vetää sulppua sylinteriä vasten. Sylinteri nostaa sulpun perälaatikosta viiralle. Viiran päällä vesileima-aiheen painavan egutöörin sijasta vesileima-aihe voidaan kiinnittää tai muotoilla myös tähän sylinteriin. Vesileima luodaan yleisimmin sylinterin pinnassa olevan reliefin avulla.


title: Vesileima

text: Sylinteritekniikalla valmistetussa vesileima-aiheessa voi olla paperikuitujen paikallista tiheyttä lisääviä tai vähentäviä yksityiskohtia, jolloin vesileima-aihe voi sisältää muuta paperia vaaleampia tai tummempia kohtia. Menetelmällä saavutetaan erittäin tarkka yksityiskohtien toisto ja vahva kontrasti; lisäksi tekniikkaa on erittäin vaikea kopioida yksityiskohtaisuutensa vuoksi. Sylinteritekniikka onkin yleisin ja luotettavin tapa valmistaa vesileimoja. Tekniikkaa käytetään valmistettaessa passeja, pankkipapereita tai muita virallisia asiakirjoja.


title: Vesileima

text: Sylinterivesileima on laadukkaampi kuin egutöörimenetelmällä valmistettu vesileima. Menetelmällä saavutetaan parempi kontrasti ja sävyntoisto. Tätä selittää se, että egutöörimenetelmässä osa vedestä on poistunut vesileiman puristuksen vaiheessa, sekä vettä poistuu myös vesileima-aiheen muodostavan egutöörin vastaiseen suuntaan, viiran läpi. Sylinteritekniikassa vesileima muodostetaan välittömästi hetkellä, jolloin veden poistuminen sulpusta alkaa. Vesi poistuu tässä vaiheessa vesileima-aiheen muodostavan sylinterin suuntaan mikä on omiaan parantamaan lopputuloksen laatua.


title: Vesileima

text: Paras sävyntoisto saavutetaan lyhytkuituisella paperimassalla.


title: Vesileima

text: Vesileiman suunnittelu alkaa aiheen luonnostelusta. Luonnoksen perusteella valmistellaan vesileiman varsinainen aineisto suunnitteluohjelmistolla. Vesileima-aiheeseen määritellään, mitkä alueet ovat paperia tummempia ja mitkä vaaleampia. Näiden lisäksi vesileima-aihe voi sisältää portaattomia sävyliukuja tummasta vaaleaan.


title: Vesileima

text: Vesileima-aiheen aineiston viimeistelyä seuraa tyypillisesti asiakashyväksyntä. Aineiston avulla voidaan valmistaa myös lopputulosta jäljittelevä simulaatio, päätöksenteon helpottamiseksi.


title: Vesileima

text: Hyväksytystä vesileima-aiheesta tehdään 3D-muunnos korkopuristustyökalun kaiverrusta varten. Korkopuristustyökalu sisältää tyypillisesti naaraskappaleen ja uroskappaleen. Naaraskappaleessa pinnan tasoa syvemmällä olevat kohdat ovat uroskappaleessa kohollaan ja päin vastoin. Kappaleet kiinnitetään hydrauliseen puristimeen, jolla vesileima-aihe puristetaan kappaleiden väliin sijoitettuun verkkoon. Tässä vaiheessa on mahdollista valmistaa testiympäristössä ensimmäinen todellinen vedos vesileimasta ennen kokonaisen sylinterin valmistuksen aloittamista. Kokonaiseen sylinteriin vesileima-aihe toistetaan prosessin edellyttämän jakomitan ja asemoinnin mukaisesti. Tämän jälkeen verkko on valmis kiinnitettäväksi sylinterin ympärille.


title: Huvivero

text: Huvivero oli 1915–1981 julkisissa näytännöissä ja huvitilaisuuksissa Suomessa kannettu vero. Huvivero perustui vuonna 1914 annettuun Venäjän keisarilliseen säädökseen ”Armollinen asetus julkisista näytännöistä ja huvitilaisuuksista kannettavasta väliaikaisesta verosta” (AsK 59/14). Huviveron piiriin kuuluivat mm. konsertit, lavatanssit, teatterit, elokuvat ja tivolit. Huviveron tarkoitus oli velvoittaa huvitilaisuuksien järjestäjät ja välillisesti myös yleisö osallistumaan yhteiskunnan palvelujen kustannuksiin. Alkuun vero oli 10 % pääsymaksusta. Tämä nousi myöhemmin ollen 1916 20 % ja 1919 jo 25 %. Vuonna 1921 vero määrättiin erisuuruisena eri huveille: elokuvista 40 %, sirkusnäytöksistä, kabaree-esityksistä ja tansseista 50 % ja muista huvitilaisuuksista 10 %. Tämän jälkeen eri tilaisuuksien veroluokat muuttuivat useita kertoja. Huvivero kumottiin 1.1.1981.


title: Huvivero

text: Huvivero ei ole aina ollut lakisääteinen, vaan sen periminen on perustunut esimerkiksi lääninhallitusten ohjeisiin. Vuonna 1918 maistraatit velvoitettiin perimään huviveroa köyhäinhoidon rahoittamiseksi.


title: Huvivero

text:
Huviveroa kutsuttiin osin myös sotaveroksi. Keisarin armollisessa asetuksessa julkisista näytännöistä ja huvitilaisuuksista kannettavasta väliaikaisesta verosta joulukuussa 1914 säädettiin pääsymaksuista kannettavaksi sodan aikana erityinen valtiolle menevä vero. Vero säädettiin niin sanottuna sotaverona ilman eduskuntamme myötävaikutusta. Huvivero ymmärrettiin aluksi lähinnä ylellisyysveroksi.
Vuodesta 1915 aina vuoteen 1981 saakka huvivero perittiin pääsylippujen leimaverona. Leimaveron perinnässä käytettiin alkuun tavallisia postimerkkejä, joissa oli ylimääräinen hammaste keskellä vaakasuoraan. Pääsymaksullisen tilaisuuden järjestäjien tuli anoa järjestämislupa ja ostaa näitä merkkejä. Ne kiinnitettiin pääsylippuun siten, että puolet postimerkistä oli pääsylipulla ja puolet sen kantaosalla. Tämä liitettiin poliisille toimitettavaan tilitykseen tilaisuuden jälkeen. Leimaveropostimerkkejä tunnetaan erilaisin arvoin runsaat sata. Ne olivat käytössä kesään 1920 asti.


title: Huvivero

text: Vuonna 1920 käyttöön tulivat tuolloin ilmestyneet pienikokoiset leimamerkit. Vuoden 1922 alusta tulivat käyttöön huviveroliput, joita käytettiin veron perinnässä aina veron poistumiseen asti 1981. Lippu muodostui kolmesta osasta: kannasta, keskiosasta ja kuittiosasta. Kuittiosalla pääsi tilaisuuteen, keskiosa jäi ostajalle ja kantaosa oli myyjälle jäävä tarkastusosa. Liput painoi Suomen Pankin kirjapaino. Veroluokkia ja huviverolippuja on valmistettu ainakin seuraavia veroluokkia: 5, 10, 15, 20, 25, 30, 35, 45 ja 50 %. Lippuihin oli painettu pääsymaksun ja veron yhteishinta. Elokuvien verotus tapahtui vuoteen 1948 asti huviveron kautta. Tämän jälkeen käyttöön tulivat elokuvaveroliput. Suurimmillaan 1960-luvulla huvivero oli 40 % pääsylipputuotoista.


title: Käsiase

text:
Käsiase on yhden ihmisen ase, jota käytetään yksi- tai kaksikätisesti. Käsiaseen tukena (lavettina) on ihmisen oma keho. Jos aseen kuljettamiseen tai käyttämiseen tarvitaan kaksi tai useampia ihmisiä, kyseessä on ryhmäase.
Käsiaseet jaetaan käsituliaseisiin ja kylmiin käsiaseisiin. Lyhyitä käsituliaseita ovat kaikki pistoolit ja lyhyitä kylmiä käsiaseita esimerkiksi tikarit ja pistimet. Pitkiä käsituliaseita ovat muun muassa kiväärit, haulikot, karabiinit, rynnäkkökiväärit ja pitkiä kylmiä käsiaseita esimerkiksi keihäät ja pertuskat.


title: Käsiase

text: Ryhmäaseita ovat muun muassa raskaat konekiväärit, panssarintorjuntatykit ja kenttäkanuunat sekä muurinmurtajat.


title: Roskasakki

text: Roskasakki () on kanadalainen komediasarja.


title: Roskasakki

text: Sarjassa on pseudodokumentin tapaan seurattu kuvitteellisen parakki- ja asuntovaunukylän Sunnyvale Trailer Parkin asukkaita. Kylä sijaitsee oletettavasti jossakin Kanadan Nova Scotiassa, Dartmouthin kaupungin liepeillä. Sarjan päähenkilöt ovat kolme kaverusta Ricky, Julian ja Bubbles, joilla on sarjan edetessä vaikeuksia pysyä kaidalla tiellä.


title: Roskasakki

text: Roskasakin tapahtumat on kuvattu kuvitteellisen kameramiehen näkökulmasta samaan tapaan kuin Lain nimessä. Päähenkilöt antavat myös haastatteluja suoraan kameralle.


title: Roskasakki

text: Suomessa sarjaa on esittänyt Nelonen sekä Canal+. Showcase on tuottanut sarjan seitsemänteen tuotantokauteen saakka. Nykyisin sarjaa tuottaa Netflix.


title: Roskasakki

text: Sarja alkaa, kun Julian ja Ricky palaavat vankilatuomion jälkeen kotikulmilleen. Julian aikoo tuomionsa jälkeen ryhdistäytyä, mutta Rickyllä on vaikeuksia jättää entistä pikkurikollisen elämäänsä. Koska pojat elävät tiiviissä yhteisössä, Rickyllä on taipumus saada Julian ja muut ystävänsä vaikeuksiin tempauksillaan. Bubbles on Rickyn ja Julianin lapsenmielinen mutta uskollinen ystävä. Kolmikon yhteinen ongelma on kuitenkin pahatapainen Cyrus, joka on noussut Rickyn ja Julianin vankilassaolon aikana asuntovaunukylän öykkäriksi.


title: Roskasakki

text: Cyrus on lopulta vain pikkutekijä, jonka Julian ja Ricky pystyvät hoitelemaan tyylillään. Todellisena piikkinä kaverusten lihassa on entinen poliisi Jim Lahey, joka on yhteisön järjestyksenvalvoja ja asuntovaunukylän omistajan entinen aviomies. Erityisesti Rickyn elinkeinot, kuten marijuanan viljely ja myynti, varkaudet sekä varastetun tavaran välittäminen aiheuttavat Laheylle päänvaivaa. Lahey ja hänen idioottiapulaisensa Randy ottavatkin tuon tuosta yhteen Julianin, Rickyn ja Bubblesin kanssa.


title: Magnum (muusikko)

text: Magnum (oik. Sami Wolking, s. 15. elokuuta 1973 Helsinki) on suomalainen muusikko, joka soittaa bassoa perustamassaan Naked Idol -yhtyeessä. Hän toimi Lordi-yhtyeen basistina vuosina 1999–2002. Ennen Lordia hän soitti yhtyeessä nimeltä Noroses.


title: Magnum (muusikko)

text: Magnum myös seurusteli vuodesta 1997 saakka Lordin kosketinsoittajan Erna "Enary" Siikavirran kanssa, mutta suhde loppui vuonna 2002. Magnum työskentelee turvallisuusalalla Espoossa.


title: Magnum (muusikko)

text: Magnum liittyi Lordin basistiksi vuoden 1999 lopussa, korvaten Sami "G-Stealer" Keinäsen. Sitä ennen hän oli laulanut taustalauluja yhtyeen "Bend Over And Pray The Lord" -albumilla vierailevana muusikkona.


title: Magnum (muusikko)

text: "Get Heavy" -albumin äänitysvaiheessa tuottaja T. T. Oksala joutui muokkaamaan bassoraitoja, sillä Magnum ei ollut harjoitellut kappaleiden basso-osuuksia kunnolla. Tästä huolimatta Get Heavy on albumin kansilehtisessä omistettu Magnumille.


title: Magnum (muusikko)

text: Magnum erotettiin Lordista syksyllä 2002 "Would You Love a Monsterman?" -singlejulkaisun jälkeen. Hän esiintyi ainoastaan "Would You Love a Monsterman?" -musiikkivideolla eikä ehtinyt soittaa yhdelläkään Lordin keikalla. Syy erottamiseen oli se, että hän ei halunnut ottaa riskiä elää ilman palkkatyötä ainoastaan bändille, jolloin yhtyeen muut jäsenet tekivät päätöksen että hänellä ei ole tarpeeksi motivaatiota.


title: Magnum (muusikko)

text: Magnum vastaa Naked Idolissa bassokitarasta ja taustalauluista, sekä tekee myös usein kappaleiden sävellykset. Hän on soittanut Naked Idolissa keväästä 2006 ja on toinen yhtyeen perustajajäsenistä. Naked Idolin ensimmäinen single "My Weakness" ilmestyi sekä radio- että promosinglenä vuonna 2010. Vuonna 2011 Naked Idol julkaisi toisen singlensä "Back From Oblivion". Heinäkuussa 2013 Naked Idolin hyväntekeväisyyssingle, "Boys Of Summer" julkaistiin radiosinglenä. 15. elokuuta 2013 kappale julkaistiin digitaalisena mm. iTunesissa ja Spotifyssa. Singlen tuotot lahjoitetaan Punaisen Ristin katastrofirahastoon. Yhtyeen neljäs singlejulkaisu "Shattered" julkaistiin radiosinglenä 12. elokuuta 2013 ja digitaalisesti 16. syyskuuta 2013. Lokakuun 31. päivä yhtyeeltä ilmestyi viiden kappaleen EP, "Filthy Fairies". 6. joulukuuta 2014 yhtye julkaisi coversinglen kappaleesta "I Saw Mommy Kissing Santa Claus".


title: James Van Allen

text: James Alfred Van Allen (7. syyskuuta 1914 – 9. elokuuta 2006) oli yhdysvaltalainen avaruustutkija, joka Explorer 1 -satelliitin mittausten perusteella löysi Maan säteilyvyöhykkeet.


title: James Van Allen

text: Van Allen syntyi juristin poikana Iowassa. Hän valmistui ylioppilaaksi 1931 ja opiskeli fysiikkaa paikallisessa collegessa. Van Allen suoritti maisterin tutkinnon Iowan yliopistossa 1936 ja väitteli tohtoriksi 1939. Vuosina 1939–1942 hän oli tutkijana Carnegie-instituutissa ja Johns Hopkinsin yliopistossa. Van Allen osallistui ilmatorjuntatykkien ammusten sytyttimien () suunnitteluun ja hänestä tuli Yhdysvaltain laivaston tykistöupseeri. Tämäkin tehtävä koski sytyttimiä, nyt niiden testausta.


title: James Van Allen

text: Toisen maailmansodan loputtua Van Allen palasi Johns Hopkinsin yliopistoon ja osallistui V2-ohjuksilla tehtäviin kokeisiin. Vuonna 1951 hänestä tuli professori Iowan yliopiston fysiikan ja tähtitieteen osastolle. Tässä virassa hän jatkoi, kunnes jäi eläkkeelle vuonna 1985. Hän kuitenkin jatkoi tutkimustyötä.


title: James Van Allen

text: 1940-luvulta alkaen Van Allen osallistui useisiin retkikuntiin, jotka mittasivat avaruudesta tulevaa säteilyä esimerkiksi Etelänavalla. Hän oli ensimmäisiä Yhdysvalloissa, joka käytti ilmapalloja ja raketteja tutkimuslaitteina. Van Allen oli yli 25 avaruuslaitteen päätutkija ("PI" eli "Principal Investigator"). Hän kirjoitti noin 280 julkaisua.


title: Hockenheimring Baden-Württemberg

text: Hockenheimring Baden-Württemberg on moottorirata Hockenheimin kaupungissa Baden-Württembergissä Saksassa.


title: Hockenheimring Baden-Württemberg

text: Hockenheimringillä järjestetään Formula 1:n Saksan Grand Prix sekä muita moottoriurheilu- ja musiikkitapahtumia. Radalla on myös kiihdytysajoja varten kiihdytyssuora.


title: Hockenheimring Baden-Württemberg

text:
Hockenheimringiä muutettiin rajusti vuoden 2001 jälkeen. Entinen ”metsäosuus" poistettiin lähes kokonaan, koska sitä oli vaikea kattaa TV-kameroin ja katsomoin. Myös ensimmäistä mutkaa jyrkennettiin hieman. Radan uuden version suunnitteli saksalainen F1-hoviarkkitehti Hermann Tilke. Radalle saatiinkin hyvä ohituspaikka, uuden takasuoran päähän. Ennen muutosta Hockenheimring oli F1-kauden keskinopeudeltaan nopein rata.
Kuolemaan johtaneet onnettomuudet:


title: Richey James Edwards

text: Richard "Richey" James Edwards (s. 22. joulukuuta 1967 – katosi 1. helmikuuta 1995, julistettiin kuolleeksi 23. marraskuuta 2008) oli walesilaisen Manic Street Preachers -yhtyeen jäsen, joka katosi vuonna 1995.


title: Richey James Edwards

text: Edwards oli alussa yhtyeen keikka-autonkuljettaja, mutta Flickerin lähdettyä yhtyeestä hän pääsi tekemään musiikkia. Hänestä tuli Nicky Wiren ohella yhtyeen pääsanoittaja. Hänen on arvioitu tehneen suurimman osan "The Holy Biblen" sanoituksista, vaikka ennen sitä Wire ja Edwards olivat kirjoittaneet molemmat noin puolet sanoituksista. Joitakin Edwardsin sanoituksia oli vielä hänen katoamistaan seuranneella levyllä "Everything Must Go".


title: Richey James Edwards

text: Vuonna 1991 Edwards oli NME-toimittaja Steve Lamacqin haastateltavana. Lamacq painosti Edwardsia kysymyksillä Manic Street Preachersin vakavuudesta. Muusikko viilsi partaterällä käteensä sanat "4 Real". Vamma vaati sairaalakäynnin ja 17 tikkiä.


title: Richey James Edwards

text: Edwards kärsi vakavasta masennuksesta, minkä voi huomata hänen sanoituksistaan ja haastatteluistaan. Siksi hänen katoamistaan onkin usein pidetty itsemurhana. Hän harjoitti itsensä vahingoittamista tumppaamalla savukkeita kehoonsa ja viiltelemällä ihoaan. Hän kertoi sen olevan keino purkaa pahaa oloa, mutta väitti, ettei sillä ole mitään tekemistä itsetuhoisuuden kanssa.


title: Richey James Edwards

text: Yhtyeen kolmannen albumin (The Holy Bible) jälkeen yhtyeen muut jäsenet pakottivat Edwardsin katkohoitoon runsaan alkoholin käytön takia, ja muu yhtye kiersi esiintymässä ilman häntä. Hän kuitenkin palasi vielä keikkailemaan, ja lavalla hänet nähtiin viimeisen kerran Lontoossa 21. joulukuuta 1994.


title: Richey James Edwards

text: Yhtyeen keulahahmon James Dean Bradfieldin mukaan neljännes yhtyeen kappaleiden tuottamista tuloista säilytetään omalla pankkitilillään Edwardsin paluun varalta. Summan arvellaan olevan jo useita miljoonia puntia.


title: Richey James Edwards

text: Manic Street Preachersin Edwardsin sanoituksista tekemä albumi "Journal for Plague Lovers" ilmestyi 18.5.2009. Edwards antoi muutama viikko ennen katoamistaan sanoitukset ja piirroksia sisältävän vihkosen yhtyeen toiselle sanoittajalle Nicky Wirelle.


title: Richey James Edwards

text: Edwards katosi 1. helmikuuta 1995. Hänestä on tehty useita havaintoja, mutta vain noin kaksi viikkoa katoamisen jälkeen tehdyt havainnot on voitu vahvistaa. Edwardsin auto ilmoitettiin hylätyksi 17. helmikuuta, 1995. Hänet julistettiin kuolleeksi marraskuussa 2008.


title: Hungaroring

text: Hungaroring on moottorirata Mogyoródissa Unkarissa.


title: Hungaroring

text: Hungaroringillä on ajettu vuodesta 1986 alkaen vuosittain Formula 1:n Unkarin Grand Prix. Kyseessä oli ensimmäinen Formula 1:n osakilpailu rautaesiripun toisella puolella. Unkarin pääkaupunki Budapest sijaitsee noin 18 kilometrin päässä radasta.


title: Hungaroring

text: Rataa on muutettu kaksi kertaa, ensimmäisen kerran vuonna 1989. Silloin šikaani kolmannen mutkan jälkeen poistettiin. Vuonna 2003 pääsuoran jälkeistä mutkaa siirrettiin 200 metriä kauemmas ja sitä tiukennettiin ohittamisen helpottamiseksi, samoin tehtiin radan 12:lle mutkalle. Hungaroringin radalla ohittaminen on vaikeaa.


title: Hungaroring

text: Unkarin Grand Prix 2006 oli radan ensimmäinen Formula 1:n sadekilpailu. Siitä seurasi tapahtumarikas ja jännittävä kilpailu, jossa nähtiin useita keskeytyksiä, mukaan luettuna maailmanmestaruudesta taistelleet Fernando Alonso ja Michael Schumacher. Kilpailun päätteeksi Jenson Button otti uransa ensimmäisen voiton 113:nnessa GP:ssään.


title: Hungaroring

text: Suomalaiset fanit suosivat erityisesti Unkarin GP:tä, se on lähellä Suomea, ja siellä suomalaiset ovat menestyneet hyvin. Mika Häkkinen voitti siellä kaksi kertaa, Kimi Räikkönen kerran ja myös Heikki Kovalainen otti Hungaroringillä uransa ainoan voiton.


title: No One Knows

text: No One Knows on Queens of the Stone Agen kappale. Kappale julkaistiin ensimmäisenä singlenä albumilta "Songs for the Deaf" vuonna 2002. Kappaleesta tehtiin myös musiikkivideo.


title: No One Knows

text: Cover-version kappaleesta ovat tehneet lukuisat yhtyeet, kuten The Zutons ja The Dresden Dolls.


title: No One Knows

text: Kappaletta on käytetty myös PlayStation 2 -videopelissä Guitar Hero sekä NHL 2003 -pelissä.


title: No One Knows

text: Kappaleen on kirjoittanut Joshua Homme ja Mark Lanegan.


title: Kowloon

text: Kowloon on Hongkongin osa-alue, joka koostuu Hongkongin saaren pohjoispuolella ja Uusien territorioiden pääosan eteläpuolella sijaitsevista Kowloonin niemimaasta ja New Kowloonista. Merialue Hongkongin saaren ja Kowloonin välillä on hyvin kapea. Kowloonin pinta-ala on 46 neliökilometriä. Se on erittäin tiheään asuttua aluetta, ja se on täynnä ostoskeskuksia ja ravintoloita, joskin siellä on myös paljon asuintaloja. Kowloonissa asuu yli 2 miljoonaa ihmistä.


title: Kowloon

text: Kowloonin tunnetuimpia maamerkkejä ovat Tsim Sha Tsuissa sijaitsevat Peninsula-hotelli, Avenue of Stars sekä aivan rannassa sijaitseva museokeskittymä, johon kuuluu muun muassa Hongkongin avaruusmuseo.


title: Suzuka Circuit

text: Suzuka International Racing Course, Suzuka Circuit () on moottorirata Suzukassa Mien prefektuurissa Japanissa.


title: Suzuka Circuit

text: Suzuka Circuit on yksi Japanin vanhimmista ja kuuluisimmista moottoriradoista. Radan on suunnitellut alankomaalainen John Hugenholtz ja sen omistaa Honda Motor Company, Ltd.


title: Suzuka Circuit

text: Siellä on ajettu Formula 1:sten Japanin Grand Prix vuosittain vuodesta 1987 alkaen, paitsi vuosina 2007 ja 2008 jolloin se menetti kilpailun isännöinnin Toyotan omistamalle Fuji Speedway -moottoriradalle. Suzuka Circuit on Formula 1 -sarjan neljänneksi nopein rata. Suzuka on myös Monzan ovaaliradan lisäksi ainoa itsensä ylittävä rata, jolla on ajettu Formula 1:sten osakilpailu.


title: Suzuka Circuit

text: Michael Schumacher on saavuttanut kyseisellä radalla eniten paalupaikkoja eli kahdeksan kappaletta.


title: Autódromo José Carlos Pace

text: Autódromo José Carlos Pace on moottorirata Interlagosin lähiössä São Paulossa Brasiliassa. Se tunnetaan laajalti vuoteen 1985 asti olleella nimellä Autódromo de Interlagos.


title: Autódromo José Carlos Pace

text: Moottoriradalla ajetaan yleisestä poiketen vastapäivään. Useimmat nopeavauhtiset mutkat kääntyvät vasemmalle, mikä tuottaa ongelmia kuljettajien siihen tottumattomalle niskalle. Vastapäivään ajetaan muutamilla muillakin moottoriradoilla kuten Imolassa, Kyalamissa ja Istanbulissa.


title: Autódromo José Carlos Pace

text: Formula 1:ä radalla on ajettu ensimmäisen kerran vuonna 1972, jolloin radalla ajettiin MM-sarjan ulkopuolinen kilpailu.


title: Autódromo José Carlos Pace

text: "Punataustaiset kilpailut eivät kuuluneet Formula 1:n MM-sarjaan."


title: Maria II (Portugali)

text: Maria II (4. huhtikuuta 1819 – 15. marraskuuta 1853) eli "Maria da Glória Joana Carlota Leopoldina da Cruz Francisca Xavier de Paula Isidora Micaela Gabriela Rafaela Gonzaga" oli Portugalin ja Algarven hallitseva kuningatar vuosina 1826–1828 ja 1834–1853. Hän oli Portugalin 29. monarkki ja Pedro I:n tytär.


title: Maria II (Portugali)

text: Maria II nousi valtaan jo seitsemänvuotiaana isänsä luopuessa Portugalin kruunusta. Marian isä järjesti hänet samalla naimisiin setänsä Mikaelin kanssa ja asetti tämän valtionhoitajaksi. Mikael anasti vallan itselleen ja hallitsi maata kuninkaana 1828–1834. Sisällissodassa valta palautettiin Marialle ja Marian ja Mikaelin välinen avioliitto mitätöitiin.


title: Maria II (Portugali)

text: Maria II oli naimisissa kahdesti ja sai yksitoista jälkeläistä. Hänen toinen puolisonsa Ferdinand II toimi hänen kanssahallitsijanaan vuosina 1837–1853. Marian kuoltua lapsivuoteeseen vuonna 1853 häntä seurasi valtaistuimelle hänen poikansa Pietari V.


title: Nuno Gonçalves

text: Nuno Gonçalves oli portugalilainen renessanssin ajan taidemaalari. Hänen elinvuotensa eivät ole tiedossa, mutta hän vaikutti vuosien 1450 ja 1490 välillä. Gonçalvesin teoksia on muiden muassa polyptyykki "Paineis de São Vicente de Fora", jota säilytetään nykyään Vanhan taiteen kansallisessa museossa Lissabonissa.


title: Portugalin Intia

text: Portugalin Intia tarkoittaa Intian alueita, jotka kuuluivat siirtomaa-aikana Portugalille. Intian itsenäistyttyä vuonna 1947 Portugalin Intia koostui lukuisista enklaaveista Intian länsirannikolla. Niihin kuului muiden muassa Goa, jota Portugali hallitsi vuoteen 1961 saakka.


title: Portugalin Intia

text: Portugalin Intia alkoi kehittyä, kun Vasco da Gama saapui Kozhikodeen 20. toukokuuta 1498. Portugalilainen amiraali Afonso de Albuquerque sai jo vuonna 1503 oikeuden rakentaa linnakkeen Cochiniin, Intian niemen kärjen länsipuolelle. Portugali sai valtaansa esimerkiksi Salsetten, Mumbain, Baçaimin sekä Damanin ja Diun. Tavoitteena oli saada muslimien harjoittama merikauppa Portugalin haltuun matkan varrella olevien tukikohtien avulla.


title: Portugalin Intia

text: Albuquerque teki alueelle uuden matkan ja valtasi Goan vuonna 1510 muslimeilta.Seuraavana vuonna hän valloitti Malakan, joka oli tärkeä salmi Itä-Aasiaan. Portugali solmi ystävyyssuhteet Etelä-Intian mahtivaltio Vijayanagaran kanssa ja takasi sille hevosten laivaamisen Persiasta ja Arabiasta. Portugalille oli edullista pysyä hyvissä väleissä ei-islamilaisten valtioiden kanssa. Uskontokysymys kuitenkin kärjisti suhteita, sillä portugalilaiset levittivät voimakkaasti kristinuskoa. Laajentumisvaihe päättyi vuonna 1580, kun Espanja ja Portugali yhdistettiin lyhyeksi aikaa.


title: Portugalin Intia

text: Portugali piti yllä hyviä suhteita Intian ylimpiin johtomiehiin, mutta paikalliset pikkuruhtinaat eivät saaneet juuri arvostusta. Asevoimin saatettiin tehdä aluelaajennuksia ja ryöstää hindutemppeleitä. Lähetystyö oli myös tavoitteena. niinpä itärannikolla sijaitsevan Mannarinlahden kalastajaväestö otettiin vuonna 1536 Portugalin suojeluun muslimien ryöstöiltä sillä ehdolla, että asukkaiden oli otettava kristillinen kaste ja tunnustettava Portugalin kuningas hallitsijakseen.


title: Portugalin Intia

text: Portugali alkoi menettää otettaan Intiasta 1600-luvulla, kun Iso-Britannia alkoi rakentaa omaa merivaltaansa. Britit tukeutuivat hallinnossaan paikallisten ruhtinaiden apuun, ja 1800-luvulla lähes koko niemimaa alkoi olla brittien suorassa tai epäsuorassa hallinnassa. Portugalille jäi vain hajanaisia enklaaveja. Vuonna 1703 britit taivuttelivat Portugalin Methuenin sopimukseen, jonka mukaan Britannian teollisuudella tuli olemaan etuoikeutettu asema Portugalin ja sen siirtomaiden markkinoilla. Intia valtasi Portugalin viimeiset Intian-siirtomaat Goan, Damanin ja Diun vuonna 1961.


title: Nahannin kansallispuisto

text: Nahannin kansallispuisto on kansallispuisto Kanadassa Luoteisterritorioiden alueella. Se sijaitsee noin 500 kilometriä länteen Yellowknifestä ja suojelee osaa Mackenzie-vuoristosta. Puiston keskipiste on South Nahanni -joki. Neljä kanjonia reunustaa tätä koskista jokea.


title: Nahannin kansallispuisto

text: Virginian putousten kohdalla joki sukeltaa 90 metriä, joka on puolet enemmän kuin Niagaran putousten korkeus. Keskellä putousta on tornimainen kivi vastustamassa putouksen voimaa. Putousten nimeä ollaan ehdotettu muutettavan Kanadan entisen pääministerin Pierre Trudeaun mukaan.


title: Nahannin kansallispuisto

text: Puiston rikkipitoiset kuumat lähteet, vuoristotundra, vuoristot sekä kuusi- ja haapametsät ovat koti monille lintu-, kala- ja nisäkäslajeille. Alueen nisäkäslajeihin kuuluvat mm. susi, karhu, hirvi, valkohäntäpeura ja ohutsarvilammas, linnuista puistossa tavataan mm. maakotkaa, trumpettijoutsenta ja valkopäämerikotkaa ja alueen vesistöissä uiskentelee mm. pohjanharjuksen ja nieriän alalaji .


title: Nahannin kansallispuisto

text: Vuosittain puistossa vierailee noin tuhat kävijää. Helpoin tapa päästä alueelle on vesitasolla tai helikopterilla. Kävijäkeskus palvelee Fort Simpsonissa ja esittelee puiston historiaa, kulttuuria ja maantiedettä. Nahannin kansallispuisto listattiin UNESCOn maailmanperintöluetteloon vuonna 1978.


title: Carlos Mendes (laulaja)

text: Carlos Mendes (s. 23. toukokuuta 1947, Lissabon) on portugalilainen laulaja. Hän edusti maataan Eurovision laulukilpailussa 1968 kappaleella "O verão". Sen oli säveltänyt Pedro Osório ja sanoittanut José Alberto Diogo. Mendes saavutti finaalissa yhdennentoista sijan saaden viisi pistettä. Mendes nähtiin laulukilpailussa toisen kerran vuonna 1972 kappaleella "A festa da vida", jonka oli säveltänyt José Calvário ja sanoittanut José Niza. Tämä laulu sijoittui edellistä paremmin, seitsemännelle sijalle 90 pisteellä.


title: Carlos Mendes (laulaja)

text: Mendes toimi vuosina 1964–1967 rock-yhtyeessä Os Sheiks . Hän opiskeli arkkitehtuuria.


title: Suuri skisma (katolisuus)

text: Suuri skisma oli roomalaiskatolisen kirkon hajaannus 1378–1417, jolloin kaksi ja jopa kolmekin paavia hallitsi yhtä aikaa. Hajaannuksen syyt eivät olleet opilliset vaan lähinnä poliittiset. Toinen paavi asui Vatikaanissa, vastapaavi Avignonissa.


title: Suuri skisma (katolisuus)

text: Skisma sai alkunsa sen jälkeen, kun Gregorius XI oli valtakautensa lopulla siirtänyt paavinistuimen Avignonista takaisin Roomaan. Hänen jälkeensä paaviksi valittiin Urbanus VI, mutta eräät ranskalaiset kardinaalit eivät tätä valintaa hyväksyneet, vaan valitsivat oman paavinsa Klemens VII:n Avignoniin. Kumpikin paavi julisti toisensa kannattajineen pannaan.


title: Suuri skisma (katolisuus)

text: Kummallekin paaville ehdittiin valita jo seuraajiakin, ennen kuin Pisassa vuonna 1409 kokoontui kirkolliskokous, joka yritti tehdä skismasta lopun. Kokouksessa valittiin paaviksi Aleksanteri V, mutta kumpikaan entisistä paaveista ei suostunut eroamaan eikä tunnustanut päätöstä päteväksi tai edes tätä kirkolliskokousta lailliseksi. Niinpä tämän jälkeen eri tahoilla paaveina pidettyjä henkilöitä oli kolme. Aleksanteri V:tä seurasi vuotta myöhemmin Johannes XXIII.


title: Suuri skisma (katolisuus)

text: Vasta Konstanzin kirkolliskokous (1414–1418) onnistui lopettamaan skisman. Se erotti kaikki kolme silloista paavia ja valitsi uudeksi paaviksi Martinus V:n, jonka lopulta kaikki hyväksyivät.


title: Suuri skisma (katolisuus)

text: Myöhempinä aikoina katolinen kirkko on tunnustanut skisman aikaisista paaveista laillisiksi vain ns. Rooman linjan paavit, Urbanus VI:n seuraajineen. Muita samanaikaisia, Avignonin ja Pisan linjan paaveja pidetään vastapaaveina.


title: Carlos Mendes

text: Carlos Mendes voi tarkoittaa ainakin seuraavia:


title: Mikko Nousiainen (näyttelijä)

text: Mikko Olavi Nousiainen (s. 26. huhtikuuta 1975 Tampere) on suomalainen näyttelijä. Hän on näytellyt pääosassa Jari Sarasvuona elokuvassa "Valmentaja" ja pienemmissä rooleissa muun muassa elokuvissa "Levottomat", "Going to Kansas City" ja "Keisarikunta" sekä televisiosarjoissa "Blondi tuli taloon", "Toisen kanssa" ja "Mustat lesket". Lisäksi hän on näytellyt muun muassa Tampereen Teatterissa, Tampereen Työväen Teatterissa sekä Pyynikin kesäteatterissa.


title: Mikko Nousiainen (näyttelijä)

text: Nousiainen kiinnitettiin syksyllä 2006 Renny Harlinin ohjaamaan "Mannerheim"-elokuvaan pääosaan, mutta elokuvan kuvauksia ei koskaan aloitettu rahoitusvaikeuksien vuoksi.


title: Mikko Nousiainen (näyttelijä)

text: Nousiaisen vanhemmat ovat näyttelijät Eija ja Heikki Nousiainen. Hän on ollut avoliitossa näyttelijä Petra Karjalaisen kanssa ja heillä on vuonna 2006 syntynyt poika Niila, joka hänkin on jo näytellyt elokuvassa "Pieniä suuria valheita" (2018) yhdessä isänsä ja isoisänsä kanssa. Nousianen meni kihloihin näyttelijä Linda Wiklundin kanssa alkuvuodesta 2015, heidän seurusteltuaan sitä ennen noin vuoden ajan ja heidät vihittiin heinäkuussa 2017.


title: Kirby Air Ride

text:
Kirby Air Ride on HAL Laboratoryn kehittämä ja Nintendon julkaisema ajopeli. Peli on julkaistu vuonna Nintendo GameCubelle.
Peli pohjautuu Kirby-maailman hahmoihin.


title: Kirby Air Ride

text: Pelissä käytetään näppäiminä ainoastaan analogista tikkua ja A-painiketta.


title: The Gift (yhtye)

text: The Gift on portugalilainen rock-yhtye. Se perustettiin vuonna 1994. Jäseniä oli aluksi kaksi, mutta pian yhtye kasvoi nelijäseniseksi.


title: The Gift (yhtye)

text: The Gift on esiintynyt Portugalin ulkopuolella muun muassa Saksassa, Macaossa, Espanjassa, New Yorkissa ja Pariisissa. Yhtyeen albumeista kolme on myynyt Portugalissa platinaa.


title: The Gift (yhtye)

text: The Gift sai vuonna 2005 MTV Europe Music Awardsin palkinnon parhaana portugalilaisena yhtyeenä.


title: Kalle Laitela

text: Kalle Juhani Laitela on Pete Latun esittämä hahmo televisiosarjassa "Salatut elämät", jossa hän on esiintynyt vuosina 1999–2001, 2002 ja jälleen kymmenen vuoden tauon jälkeen keväästä 2012 eteenpäin. Hänet nähtiin myös "Ismo & Seppo Show / Seppo & Ismo Show" -juhlalähetyksessä vuonna 2009 sekä vuoden 2001 jouluna esitetyssä erikoisjaksossa "Jouluaatto", jossa hän esiintyy joulupukiksi pukeutuneena. Kalle on myös vuonna 2001 julkaistun "Kallen inttivuosi" -nuortenkirjan päähenkilö.